Mangsa banjir di Kelantan catat peningkatan

Keadaan banjir secara keseluruhan bertambah baik dengan jumlah mangsa banjir di tiga negeri iaitu Melaka, Pahang, dan Selangor menurun tengah hari ini.

Bagaimanapun, Kelantan yang diramal banjir bermula 8 malam ini menunjukkan pertambahan jumlah mangsa apabila seramai 510 orang daripada 145 keluarga dipindahkan ke pusat pemindahan sementara (PPS) tengah hari ini, berbanding 31 orang, pagi tadi, menurut laporan Bernama.

Menurut aplikasi Info Bencana Jabatan Kebajikan Masyarakat (JKM), lapan PPS dibuka di Kelantan membabitkan tujuh di Jeli dan satu di Pasir Mas.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my melaporkan tiada sungai utama di Kelantan berada pada paras bahaya, hanya satu sungai mencatatkan paras amaran iaitu Sungai Golok di Kampung Jenob, Tanah Merah.

Di Selangor, aplikasi Info Bencana JKM melaporkan jumlah mangsa di negeri itu turun kepada 977 orang daripada 244 keluarga yang ditempatkan di sembilan PPS setakat tengah hari ini, berbanding 2,281 orang daripada 563 keluarga di 13 PPS pagi tadi.

Polis memaklumkan tiga jalan masih ditutup setakat 11.30 pagi ini iaitu di Jambatan FT 31 Dengkil – Banting dan Jalan Genting Peras – Kuala Klawang kerana dinaiki air banjir, selain jambatan menghala ke Lapang Sasar, Subang rosak akibat banjir.

Jabatan Meteorologi Malaysia menjangka hujan di satu dua tempat akan berlaku di Selangor bermula pagi hingga malam ini.

Di Pahang, jumlah mangsa banjir pada tengah hari ini berkurangan berbanding pagi tadi kepada 5,459 orang di 43 PPS, menurut aplikasi Info Bencana JKM.

Mangsa banjir paling ramai direkodkan di Temerloh diikuti Pekan, Bentong, Kuantan dan Maran.

Sekretariat Jawatankuasa Pengurusan Bencana Pahang melaporkan enam lokasi jalan masih ditutup iaitu Jalan Southern Loop di Bentong; Jalan Kuala Lipis-Jerantut (Jerantut); Jalan Kuala Lumpur-Kuantan (Maran); dan Jalan Ulu Dong (Raub).

Di MELAKA, jumlah mangsa banjir terus turun kepada lapan orang daripada dua keluarga setakat 12 tengah hari ini, berbanding 16 orang daripada empat keluarga pada 8 pagi tadi.

Pengarah Angkatan Pertahanan Awam Melaka Lt Kol (PA), Cuthbert John Martin Quadra, berkata semua mangsa terbabit masih ditempatkan di PPS Sekolah Kebangsaan Penghulu Benteng di Jasin.


Rombak Kabinet selepas PRN, sampai masanya PMX singkir anak murid?

Keputusan Pilihan Raya Negeri (PRN) 2023 pada Sabtu adalah kayu pengukur kepada kerajaan campuran yang diketuai Datuk Seri Anwar Ibrahim bersama-sama UMNO yang menjadi rakan sekutu kepada Pakatan Harapan (PH).

PRN 2023 adalah ujian pertama dihadapi Perdana Menteri sejak dilantik pada November 2022 lalu dan ia adalah isyarat jelas rakyat menolak kerajaan campuran yang melantik kleptokrat sebagai anggota Kabinet, khususnya daripada UMNO.

Keputusan di enam negeri adalah manifestasi jelas orang Melayu menolak secara total kerajaan campuran yang terdapat menterinya dilantik dikalangan mereka yang ada kes mahkamah, malah dilihat bersikap berlembut dengan prinsip integriti yang selama ini mereka perjuangkan.

Di Kedah, Kelantan dan Terengganu menyaksikan UMNO semakin hampir tinggal batu nisan sahaja, sementara di Selangor, Negeri Sembilan dan Pulau Pinang hanya tinggal nyawa-nyawa ikan sahaja.

Formula kerajaan campuran menerima UMNO sebagai rakan politik tidak memberi sebarang nilai tambah sebaliknya memberi kesan yang lebih buruk apabila tiga negeri yang selama ini dilihat deposit tetap tetapi kini sudah hilang banyak kerusi.

Di Selangor, kejayaan Perikatan Nasional (PN) memenangi 22 kerusi Dewan Undangan Negeri (DUN) adalah satu pencapaian yang sangat luar biasa dan ia menjadi manifestasi suara orang Melayu secara keseluruhannya menolak gabungan kerajaan campuran yang sedang memerintah negara.

Keputusan tercorot diperoleh UMNO selaku parti tertua dalam politik negara adalah satu pencapaian yang sangat memalukan dan mereka perlu mengambil langkah drastik untuk memulihkan parti tersebut.

Jangkaan UMNO kononnya jika mereka berada dalam kerajaan campuran akan dapat memulihkan keyakinan rakyat adalah meleset sama sekali, malah rakyat sekali lagi menolak mereka pada PRN 2023.

UMNO kini ibarat “sudah jatuh ditimpa tangga” selepas mengalami kekalahan demi kekalahan yang memalukan pada Pilihan Raya Umum Ke-15 (PRU-15) lalu.

Hakikatnya, UMNO tidak akan dapat dipulihkan selagi Presidennya, Datuk Seri Ahmad Zahid Hamidi masih berkuasa dan membuat keputusan mengikut sesuka hatinya.

Kini terpulang kepada Anwar untuk menilai kerajaan campurannya sama ada mahu merombak Kabinet atau hanya duduk diam tanpa berbuat apa-apa.

Realitinya, rakyat sudah memberi isyarat jelas menolak kerajaan campuran bersama UMNO dengan hasil keputusan PRN 2023 pada Sabtu lalu.

Anwar mempunyai pilihan sama ada membuang anak muridnya daripada jawatan Timbalan Perdana Menteri dan membuktikan dirinya seorang berintegriti seperti yang dilaungkan selama ini.

Tidak ada gunanya memegang tampuk kuasa tetapi di mata rakyat kerajaan campuran yang dibentuk hanya sekadar mahu memenuhi nafsu kelompok tertentu yang terpalit dengan salah guna kuasa dan rasuah.

Rombakan Kabinet adalah jalan terbaik untuk memulihkan kembali keyakinan rakyat dan ia perlu dilakukan segera sebelum terlambat sehingga mengakibatkan kekalahan lebih teruk pada PRU-16 nanti.


Amirudin mahu dikekalkan sebagai MB Selangor

Menteri Besar Selangor Amirudin Shari berharap beliau akan dikekalkan menerajui kerajaan negeri untuk sepenggal lagi selepas pilihan raya negeri (PRN) tidak lama lagi.

Namun beliau akur dengan sebarang keputusan Pakatan Harapan (PH).

Katanya, sebagai ahli parti, dia akan mematuhi strategi yang dirancang parti untuk Selangor pada pilihan raya negeri akan datang kerana ia adalah demi kepentingan semua.

“Kalau ditanya secara peribadi, tetapi selaku ahli parti kita kena patuh dengan beberapa strategi, perancangan yang bkan keputusan saya sendiri.

“Kalau orang tanya pendirian saya, saya lebih suka untuk kekal. Tetapi sudah pasti parti, pimpinan perlu buat keputusan dan boleh melakukan perbincangan baik demi kebaikan semua,” katanya pada sidang media di Bestari Jaya, hari ini.

Amirudin juga ditanya sama ada dirinya akan kekal sebagai ‘poster boy’ PH untuk Selangor pada pilihan raya negeri nanti.

“Poster boy ditentukan oleh parti. Tetapi bukan masalah poster boy, saya rasa di Selangor kita nak lengkapkan kesemuanya iaitu polisi, dasar kejayaan dan saya percaya poster boy bukan segala-galanya.

“Yang penting apakah kita berjaya sampaikan dan mampu laksanakan,” katanya.

Amirudin juga menyatakan kesediannya berdepan Datuk Seri Mohamed Azmin Ali sekiranya bekas menteri besar Selangor itu mahu mencabarnya semula.

“Terpulang kepada apa sahaja strategi yang dia mahu gunakan tetapi apa pun, kita perlu bersedia untuk sebarang situasi dan cabaran,” katanya.


Anwar tak setuju ramalan anak sendiri PH kalah dua PRU

Ketua Pembangkang Datuk Seri Anwar Ibrahim menyangkal telahan anaknya, Nurul Izzah, bahawa Pakatan Harapan akan bergelut bagi mendapatkan sokongan rakyat dalam dua pilihan raya umum akan datang sebelum mempunyai peluang kembali menawan Putrajaya.

Presiden PKR itu sebaliknya berkata kata-kata pesimis Nurul Izzah tersebut seharusnya menjadi pendorong buat blok pembangkang bekerja lebih keras bagi memastikan PH kembali menerajui kerajaan.

“Sebagai kolektif, sesiapa sahaja boleh bagi pendapat. Ini parti demokrasi. Keputusan dibuat secara kolektif. Nurul Izzah boleh cakap apa yang dia mahu,” katanya dalam satu wawancara bersama beberapa buah media tanah air baru-baru ini.

“Kita boleh mengambil apa yang dia katakan sebagai amaran bahawa parti harus berubah dan membina semula. Kegagalan akan bermakna kalah (semasa pilihan raya),” katanya lagi.

Anwar, yang juga Ahli Parlimen Port Dickson berkata pendapat Nurul Izzah tersebut hanyalah berdasarkan keputusan Pilihan Raya Negeri Melaka dan Johor sebelum ini.

“Pendapat beliau adalah berdasarkan pemerhatian pilihan raya Johor dan Melaka. Saya tidak bersetuju dengan ini,” katanya.

Dalam kedua-dua pilihan raya itu Barisan Nasional berjaya merekodkan majoriti besar, sekaligus merampas kembali Melaka dan Johor dari PH yang memenangi negeri tersebut dalam Pilihan Raya Umum 2018.

Menurut Nurul Izzah, pengundi masih mempunyai tanggapan buruk terhadap PH ekoran dari kelemahan yang ditunjukkan sepanjang pemerintahan 22 bulan blok tersebut yang berakhir sususalan dari ‘Langkah Sheraton’.


Pemain hoki negara perlu jalani hukuman gantung, kata persatuan

Pemain hoki wanita negara, Hanis Nadiah Onn tidak perlu mengemukakan sebarang rayuan berhubung hukuman penggantungan yang dikenakan ke atasnya.

Presiden Konfederasi Hoki Malaysia (KHM), Datuk Seri Subahan Kamal berkata, pemain berusia 26 tahun itu perlu melalui penggantungan tersebut sebagai pemain profesional dan proses hukuman untuk mendisiplinkan diri, menurut laporan Bernama.

Beliau berkata, sebarang proses rayuan melibatkan mana-mana atlet perlu melalui badan induk persatuan sukan masing-masing dan sebarang keputusan akan dibincang bersama Majlis Sukan Negara (MSN) serta Kementerian Belia dan Sukan (KBS).

“Saya yakin dengan tindakan sebegini rupa, Hanis Nadiah akan menjadi pemain yang lebih hebat dan cekal. Dari segi rayuan, biar dia jalani dahulu (hukuman penggantungan). Tak perlu rayu kerana kami di pihak KHM memang beri yang terbaik.

“Kita tidak buat keputusan sesuka hati, KBS minta kita bawa empat pingat emas untuk Sukan SEA dan Hanis Nadiah sebagai top striker, kita memang akan rasa kehilangan tetapi dia perlu lalui proses tersebut. Kalau ada tindakan sebaliknya kita akan berbincang dengan MSN,” katanya.

Subahan berkata demikian kepada pemberita selepas menyempurnakan Majlis Penutup Karnival Hoki 5s, B11 dan B15 di Stadium Hoki Nasional Bukit Jalil di sini pada Ahad.

Pada 9 Februari lepas, Jawatankuasa Siasatan MSN dan KHM membuat keputusan untuk menggantung Hanis Nadiah dan beliau tidak dibenarkan mewakili pasukan kebangsaan pada Sukan SEA Kemboja 2023.

Keputusan itu dibuat susulan komen Hanis Nadiah yang didakwa berbaur perkauman berkaitan konsert penyanyi dan komposer dari India AR Rahman di ibu negara bulan lepas.

Bagaimanapun, sebelum ini Menteri Belia dan Sukan, Hannah Yeoh memaklumkan Pemain Harapan Terbaik Asia 2016 itu boleh mengemukakan rayuan kepada Ketua Pengarah MSN, Datuk Ahmad Shapawi Ismail dan Subahan.


Tok Mat marah Bersatu kutip bekas pemimpin PKR hina Melayu

Langkah Bersatu yang mengutip bekas pemimpin PKR dan membawa masuk mereka ke dalam parti itu dikecam Timbalan Presiden UMNO, Datuk Seri Mohamad Hassan semasa dalam ucapan sulung Perasmian Sayap Wanita Pemuda dan Puteri.

Mohamad berkata wakil-wakil rakyat PKR yang bertindak masuk Bersatu adalah mereka yang selama ini menghina orang Melayu tetapi disebabkan sudah tersepit mereka keluar parti sehingga terpaksa dikutip Bersatu.

“Jangan berbicara tentang perpaduan ummah dengan UMNO, kalau yang tuan-tuan tahu, hanyalah memancing dan mengutip sesiapa sahaja yang pantas meninggalkan perjuangan bangsa. Termasuklah mereka yang selama ini tidak berhenti-henti menghina dan merendah-rendahkan orang Melayu.

“Mereka inilah yang sebenarnya anti perpaduan Melayu. Mereka tidak pernah memperjuangkan sebarang usaha perpaduan. Sehinggalah apabila nyawa mereka seperti telur di hujung tanduk, kelangsungan parti mereka menjadi begitu getir, baharulah mereka mula tergagap-gagap bercakap tentang perpaduan bangsa,” kata beliau.

Beliau juga membidas pemimpin PKR tersebut sebagai menjelikkan apabila sekarang ini lantang bercakap tentang perpaduan ummah walhal selama ini mereka tidak pernah membicarakan mengenainya langsung ketika berada dalam parti lama mereka.

“Lebih menjelikkan, bila mereka yang meninggalkan PKR turut tidak malu mahu bercakap berkenaan perpaduan ummah.

“Sedangkan selama berpuluh-puluh tahun, perjuangan mereka tidak pernah sekali pun menjurus kepada kebaikan orang Melayu, apatah lagi perpaduan ummah,” katanya lagi.

Beliau juga mengkritik Bersatu supaya tidak berbicara mengenai perpaduan ummah dengan UMNO walhal parti itu baharu berusia setahun jagung.

“Jadi, kepada pemimpin serpihan parti Melayu yang baru setahun jagung usianya, usahlah tuan-tuan berbicara tentang perpaduan ummah dengan UMNO.

“Bila tuan-tuan sendiri tidak punya sebarang rekod menyatu padukan bangsa Melayu dan rakyat Malaysia,” katanya lagi.


Kalau RoS tak lulus permohonan, UMNO kena buat pemilihan: Mahdzir

UMNO perlu patuh kepada sebarang keputusan yang akan dibuat oleh Jabatan Pendaftaran Pertubuhan (RoS), kata Datuk Seri Mahdzir Khalid.

Naib Presiden UMNO itu berkata semua pihak diminta menunggu keputusan yang akan diumumkan RoS dan tidak membuat spekulasi yang hanya akan mengeruhkan keadaan, gesaan tersebut dibuat menjelang tarikh akhir keputusan RoS 16 Julai ini.

“Setakat ini kita tidak dapat lagi (keputusan) tetapi ada orang lawan teka sekarang ini, tetapi pada saya tak perlu keterlaluan, kita tunggu keputusan. Bila keputusan keluar pada waktu itu kita terima keputusan apa yang diputuskan.

“Ada dua sama ada diluluskan atau tidak diluluskan, itu sahaja. Kalau tidak lulus pemilihan kena buat, lepas itu baru pilihan raya, kalau lulus mungkin boleh pilihan raya dahulu baru boleh pemilihan,” katanya dipetik laporan Utusan Malaysia hari ini.

Mahdzir terdahulu menghadiri Majlis Taklimat Khas Projek Bersepadu Pembangunan Ekonomi Kampung (Prospek) Pedu di Kampung Padang Setol.

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Tinggal beberapa hari menjelang tarikh akhir 16 Julai ini untuk RoS memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).

Terdahulu, Setiausaha Agung UMNO Datuk Seri Ahmad Maslan memberitahu bersedia menggunakan Pelan B sekiranya keputusan RoS tidak memihak kepada mereka, bagaimanapun tidak menjelaskan secara terperinci berhubung rancangan tersebut.

Mengulas mengenai perjanjian untuk melantik Timbalan Perdana Menteri, Mahdzir berkata kuasa melantik terletak kepada Perdana Menteri Datuk Seri Ismail Sabri Yaakob untuk menentukan siapa yang akan dilantik sebagai timbalannya.

“Saya punya komen jawatan Timbalan Perdana Menteri adalah prerogatif Perdana Menteri, pilihan raya itu pun hak Perdana Menteri juga. Pemuda UMNO boleh desak tetapi bagi saya untuk lantik Timbalan Perdana Menteri ini prerogatif Perdana Menteri.

“Biar beliau putuskan walaupun ada MoU (memorandum persefahaman) atau apa sekalipun, biar Perdana Menteri yang tentukan termasuk juga dalam soal pilihan raya. Beliau ada laporan, tahu apa yang berlaku di persekitaran dan di peringkat antarabangsa, jadi Perdana Menteri boleh putuskan berdasarkan maklumat yang ada,” katanya lagi.


Adalah tak munasabah UMNO-BN bolot banyak kerusi, kata PH Kelantan

Tuntutan kerusi tambahan dalam Pilihan Raya Negeri (PRN) diminta diberikan kepada Pakatan Harapan (PH) Kelantan.

PH Kelantan mempertikaikan tindakan UMNO-Barisan Nasional (BN) yang dilihat membolot beberapa kerusi Dewan Undangan Negeri (DUN) dalam satu kawasan Parlimen, kata Pengerusi PH Kelantan, Muhammad Husain.

“Perlu diketahui bahawa terdapat tiga kerusi Parlimen yang memiliki empat kerusi DUN dan di setiap kawasan Parlimen ini, PH hanya memperolehi satu kerusi, manakala baki tiga kerusi lagi dituntut oleh BN.

“Oleh itu, selain daripada 14 kerusi yang sudah diperoleh hasil rundingan, wujud tambahan tuntutan sebanyak tiga kerusi DUN lagi oleh PH Kelantan, iaitu di Parlimen yang mempunyai empat kerusi DUN, menjadikan jumlah keseluruhan adalah 17 kerusi untuk PH.

“Adalah tidak munasabah apabila BN membolot tiga kerusi dalam Parlimen di Tumpat, Pasir Puteh dan Kuala Krai, sedangkan PH hanya mendapat satu kerusi DUN di Parlimen berkenaan,” katanya menerusi kenyataan, di sini, hari ini.

Beliau yang juga Pengerusi Parti Amanah Kelantan itu berkata pintu rundingan masih terbuka luas dalam suasana penuh harmoni dan semangat perpaduan.

“PH Kelantan optimis bahawa tuntutan tambahan kerusi ini adalah wajar dan melambangkan semangat perpaduan yang jitu dalam PH dan BN Kelantan,” katanya lagi.

Media sebelum ini melaporkan, dalam rundingan pembahagian kerusi bagi PRN Kelantan, 14 DUN akan ditandingi calon PH dan 31 lagi untuk calon BN.

Ketua Penerangan UMNO Kelantan, Datuk Zawawi Othman, berkata pengagihan kerusi itu dibuat menerusi satu mesyuarat diadakan lebih seminggu lalu dan setakat ini, urusan berkaitan perkara itu tidak menimbulkan sebarang masalah.

Katanya, pembahagian kerusi di antara BN dan PH mencapai kata sepakat apabila PH hanya mahu 14 kerusi, manakala BN pula bertanding 31 kerusi.


Elections in Johor: Needlessly Nigh?

People are used to Malaysian elections being regular affairs with national and most state elections held simultaneously. However, following Barisan Nasional’s 2018 defeat, this norm – along with so many others – no longer seems to hold.

Over the past months, state elections have been held in Sabah, Melaka and, most recently, Sarawak.

Johor will be next. The state assembly was dissolved on Saturday, January 22, meaning that an election must be held within 60 days from that date. The official reason is that – following the death of Parti Pribumi Bersatu Malaysia (PPBM) leader and former Johor Menteri Besar, Osman Sapian – the state’s governing coalition has the slimmest of majorities.

Following the Sheraton Move in February 2020, the Pakatan Harapan (PH) government in Johor dissolved, losing its majority as PPBM assemblypersons (and several others) crossed the floor.

The subsequent coalition in power consisted of 29 members: United Malays National Organisation (UMNO) (14); Malaysian Indian Congress (2); PPBM (12); and Parti Islam Se-Malaysia (PAS) (1).

Following Osman’s passing, the governing coalition has only 28 members against PH’s 27 in Johor’s 56-member state assembly. UMNO leaders argue that the administration is unstable and can be controlled by the opposition.

While the argument is arithmetically attractive, the result may be a net negative. First, Malaysia would be ill-advised to risk coronavirus super-spreading events. The ultra-contagious Omicron variant has already been detected in the country and experts warn of another surge.

Second, northern and eastern Johor were hit by floods earlier this month, with significant damage and thousands displaced. Third, the constitutional limit for the current electoral term is up in September next year anyway, so there is little gain from early polls.

A closer look dispels the argument that the government is unstable. Hasni Mohammad, the Menteri Besar, has kept UMNO and PPBM members from each other’s throats and has established cordial relations with PH.

Beyond providing equal constituency allocations to all assembly members, he has been able to pass key bills in bi-partisan fashion – not least the recent move to lower the voting age from 21 to 18.

Hasni is also said to enjoy a good working relationship with the Sultan, who has come out in the past against ‘excessive politicking’ by Johor’s elected representatives.

The real reasons for an early election are elsewhere. UMNO leaders are buoyed by the performance of their coalition – Barisan Nasional (BN) – in the Melaka elections last November.

Johor is seen as even friendlier terrain, as UMNO was born in Johor Bahru and has an unshakeable grip on the eastern half of the state. Memories of the short-lived PH administration are lukewarm at best, with its two Menteri Besar – Osman Sapian and then Sahruddin Jamal – not remembered for their dynamism.

Another victory in Johor would then give cause for UMNO to argue that the time for national elections is nigh. This would benefit former Prime Minister Najib Razak and current UMNO Party President Zahid Hamidi, both currently caught up in multiple court cases.

However, the most vocal advocates are former Johor Menteri Besar Khaled Nordin and Nur Jazlan, former Deputy Minister of Home Affairs. Swept from their parliamentary seats in 2018, these two Johoreans have been left out of Prime Minister Ismail Sabri’s cabinet.

However, there are also risks to UMNO in going to an early election in Johor. Holding elections now may not be well-received by the state’s populace who, fearing an Omicron-fuelled dent to the economic recovery, would justly argue that there are other priorities.

Also, the recent lowering of the voting age means the participation of a large cohort of young first-time voters, many of whom have had their education and career prospects severely affected by the pandemic. Which way they will swing is difficult to determine.

But, perhaps most poignantly, the election will be a three-way contest – opening the doors for unpredictable outcomes. Although PH is on the back foot, it will nonetheless retain a number of seats. While the 2018 gains by Parti Keadilan Rakyat and Amanah are vulnerable, the Democratic Action Party (DAP) is likely to hold many of the urban, mixed constituencies it has held since 2013.

The Melaka election also showed that a PPBM and PAS coalition has traction among civil servants and Malay urbanites who, while not ready to vote for PH, are open to alternatives. In addition, while PPBM has a minimal presence in Melaka, the party has some grassroots machinery in Johor.

This is particularly the case in the northwest of the state, in and around Muhyiddin Yassin’s parliamentary seat of Pagoh. As for PAS, while the party has polled poorly among Johoreans, it has some support in pockets such as Mersing, home to fishermen from Kelantan and Terengganu.

Thus, reflecting Malaysia’s more fluid political situation, there is no guarantee that elections will yield a convincing or stable majority for Barisan Nasional. Instead, we could see a period of prolonged negotiations to secure another wafer-thin mandate.

Hasni has been rather unenthusiastic about the polls – saying that he cannot ignore what coalition members are saying, but also that the more important question is why the elections need to be held – rather than when they should be held.

He, more than UMNO warlords who have nothing to lose, is keenly aware that he may have little if anything to win.

Dr Francis E Hutchinson
Senior Fellow and coordinator of the Malaysia Studies Programme at the ISEAS – Yusof Ishak Institute

This commentary first appeared on the ISEAS – Yusof Ishak Institute blog, Fulcrum.


Pencarian MH370: Malaysia perlu bincang dengan China, Australia

Malaysia perlu berbincang terlebih dahulu dengan China dan Australia berhubung dakwaan petunjuk baharu lokasi pesawat Malaysia Airlines MH370 yang hilang pada 8 Mac 2014 ketika penerbangan dari Kuala Lumpur ke Beijing.

Menteri Pengangkutan Datuk Seri Wee Ka Siong berkata Malaysia tidak boleh bertindak secara unilateral dalam usaha pencarian pesawat itu walaupun terdapat dakwaan petunjuk baharu berdasarkan dokumen kajian Biro Keselamatan Pengangkutan Australia (ATSB), lapor Bernama.

Menurutnya Malaysia sebaliknya perlu berbincang dengan kerajaan China dan Australia seperti perjanjian dan persefahaman yang dibuat tiga negara itu dalam misi pencarian pesawat berkenaan.

“Kita bersedia untuk bekerjasama dengan mana-mana pihak… kita perlu mengesahkan penemuan itu daripada badan yang kompeten. Bukti yang boleh dipercayai mesti ditemui.

“Seperti mana yang kita gunakan, sekiranya terdapat bukti yang boleh dipercayai, bukti kukuh, maka kita tidak keberatan untuk teruskan (misi pencarian).

“Ini adalah persefahaman tiga negara. Tidak boleh ditentukan secara unilatreral oleh Malaysia. Terdapat perjanjian tiga pihak. Tiga negara telah bekerja keras (misi pencarian), apa-apa misi kita perlu berbincang antara tiga negara,” katanya pada sidang media selepas merasmikan Minggu Maritim Malaysia (MMW) 2022 di Pusat Konvensyen Kuala Lumpur hari ini.

Kementerian Pengangkutan dalam kenyataan sebelum ini, menyatakan kesediaan untuk bekerjasama dengan ATSB mengenai dokumen dikeluarkan jurutera aeronautik Britain, Richard Godfrey yang mendakwa terdapat petunjuk baharu dalam mengenal pasti lokasi MH370 yang hilang. Berita berkaitan

ATSB sebelum ini mengeluarkan kenyataan bahawa pihaknya telah meminta pihak ketiga untuk menyemak data yang diperoleh daripada carian untuk mengesahkan semula bahawa tiada item yang menarik dikesan dalam carian sebelumnya berdasarkan dokumen Godfrey, ‘MH370 Flight Path’.

Menurut ATSB lagi, penemuan semakan itu dijangka dikeluarkan dalam beberapa minggu lagi dan menyatakan bahawa sebarang keputusan untuk menjalankan pencarian lanjut pesawat MH370 akan menjadi urusan kerajaan Malaysia dan ATSB tidak mengetahui sebarang permintaan untuk menyokong pencarian baharu untuk pesawat yang hilang itu.

Penerbangan MH370 menjadi salah satu misteri penerbangan terbesar dunia apabila pesawat Boeing 777-200 itu hilang tanpa jejak dalam penerbangan dari Kuala Lumpur ke Beijing pada 8 Mac 2014.

Malaysia, China dan Australia membatalkan pencarian bawah air selama dua tahun, bernilai AS$200 juta di selatan Lautan Hindi pada Januari 2017 selepas tidak menemui sebarang kesan pesawat itu.

Pencarian selama tiga bulan kedua yang diketuai oleh firma AS Ocean Infinity berakhir pada Mei tahun berikutnya.

Lokasi yang dinyatakan oleh Godfrey tidak berada dalam kawasan carian asal yang ditakrifkan oleh Biro Keselamatan Pengangkutan Australia pada tahun 2015, tetapi ia termasuk dalam kawasan carian seluas 120,000 km persegi pada tahun 2016. Pencarian Ocean Infinity terlepas lokasi sejauh 28km sahaja.


Takiyuddin dedah cubaan PH ‘beli’ Ahli Parlimen Perikatan Nasional

Ahli Parlimen Kota Bharu Datuk Seri Takiyuddin Hassan mendedahkan bahawa beberapa ahli Parlimen (MP) Perikatan Nasional cuba ‘dibeli’ oleh Pakatan Harapan (PH) dalam usaha membentuk Kerajaan Persekutuan baru-baru ini.

Pendedahan itu sekali gus mematahkan tuduhan Timbalan Presiden PKR yang kini Menteri Ekonomi Rafizi Ramli bahawa PN cuba ‘mencuri’ 10 MP Barisan Nasional (BN) untuk membentuk kerajaan.

Cubaan membeli itu dilakukan PH dengan menawarkan jawatan menteri kepada MP Perikatan Nasional, selain janji untuk membayar semua perbelanjaan ketika Pilihan Raya Umum Ke-15 (PRU-15) lalu.

“Saya ingin mendedahkan di sini bahawa pihak kami pernah ditawarkan beberapa jawatan Kabinet untuk menyertai kerajaan di sebelah sana (kerajaan PH).

“Juga jaminan kononnya nak bayar balik segala perbelanjaan pilihan raya kami,” katanya ketika membahas usul undi percaya terhadap Datuk Seri Anwar Ibrahim sebagai Perdana Menteri di Dewan Rakyat, semalam (19 Disember 2022).

Bagaimanapun, Setiausaha Agung PAS itu berkata Perikatan Nasional tidak termakan dengan pujukan dan tawaran jawatan menteri Kabinet.

“Tetapi kami tidak terima kerana kami yang berada di sini (pembangkang)… kami membawa mandat 4.7 juta pengundi popular yang mengundi Perikatan Nasional yang membawa kepada 74 kerusi di Parlimen,” katanya lagi.

Takiyuddin juga menyifatkan usul percaya terhadap Perdana Menteri hanya satu ‘pertandingan sorak’, sedangkan pelantikan telah diputuskan oleh Yang di-Pertuan Agong.

“saya ingin menyatakan bahawa sebenarnya usul percaya ini sepatutnya bukanlah satu yang perlu dan utama yang dibawa atau diadakan oleh pihak kerajaan kerana bagi saya ianya hanyalah berbentuk akademik, berbentuk lewah dan tidak perlu terutamanya selepas Yang Berhormat Tambun telah pun dilantik oleh Yang Dipertuan Agong, menjadi Perdana Menteri dan telah menubuhkan kerajaan.

“Kalau usul ini dibawa sebelum kerajaan ditubuhkan itu adalah agak munasabah. Bagi saya ini adalah satu perkara yang boleh dianggap satu pertandingan sorak ataupun shoutting match, yang tak perlu dibawa,” katanya.


Anwar lari ke Tambun takut ditolak pengundi Melayu, kata Azmin

Pengerusi Pakatan Harapan (PH), Datuk Seri Anwar Ibrahim lari ke Tambun kerana takut ditolak pengundi Melayu di Gombak dakwa bekas anak didiknya, Datuk Seri Mohamed Azmin Ali.

“Dia (Anwar) tinggalkan Port Dickson, nak bertanding di Gombak. Akhirnya lari ke Tambun.”

“Sebab kawasan Gombak ini majoriti Melayu. Dan kerana orang Melayu tak terima orang yang rakus kuasa jadi dia lari ke kawasan yang kurang pengundi Melayu,” kata Pengerusi Pilihan Raya Pakatan Nasional (PN) itu ketika berucap dalam program Jelajah Prihatin PN, semalam.

Anwar sebelum ini dilaporkan tidak menolak kemungkinan akan bertanding di Parlimen Gombak pada Pilihan Raya Umum ke-15 (PRU-15) yang disandang Azmin sejak tiga penggal lalu.

Bagaimanapun, Presiden PKR itu mengumumkan akan bertanding di Tambun menentang Timbalan Presiden Bersatu, Datuk Seri Ahmad Faizal Azumu.


Shahidan cadang lagu ‘penyamun’ didendang PH kepada UMNO ditukar

Ahli Parlimen Arau, Datuk Seri Shahidan Kassim mengungkap sindiran ‘pedih telinga’ kepada Pakatan Harapan (PH) dan Barisan Nasional (BN), khususnya UMNO, apabila menyarankan lagu ‘hoi ya hoi mereka semua penyamun’ ditukar.

Beliau mencadangkan lagu ‘Aduh Malaysia’ yang sering dinyanyikan penyokong PH kepada BH dan UMNO sepanjang kempen Pilihan Raya Umum Ke-15 (PRU-15) lalu, ditukar setelah kedua-dua parti itu bergabung membentuk Kerajaan Persekutuan.

“Yang seterusnya (adalah) lagu ‘hoi, hoi ya hoi, mereka semua penyamun’ (lagu Aduh Malaysia), saya ingat kena tukar lagu itu sebab lagu itu (difahamkan) ditujukan kepada UMNO.

“Sekarang ini, oleh kerana UMNO telah berkahwin dengan PH, jadi lagu itu kena tukarlah, macam (kerajaan), Ismail Sabri ada lagu Keluarga Malaysia.

“(Jadi) lagu ‘hoi ya hoi’ itu memang tidak sesuai, saya ingat lagu-lagu daripada (filem) Keluarga 69 itu sesuai diambil untuk jadi panduan.

“Kalau tidak nanti semua orang akan mula menyanyi lagu ‘hoi ya hoi mereka penyamun’ itu dan (kerajaan PH-UMNO mungkin) tidak tahan lamalah (sebab tiada lagu kerajaan),” katanya menurut Awani.

Bekas Menteri Wilayah Persekutuan itu menyindir lagi bahawa lagu paling sesuai untuk dinyanyikan penyokong kedua-dua parti itu ketika ini adalah lagu yang dipetik dari filem Keluarga 69 lakonan seniman P. Ramlee.

Bagaimanapun, beliau mengucapkan tahniah kepada BN dan PH atas ‘perkahwinan’ yang membawa kepada pembentukan kerajaan yang dipimpin Datuk Seri Anwar Ibrahim.

Dalam pada itu, Shahidan menggambarkan bahawa kerajaan campuran yang dibentuk ketika ini tidak mampu bertahan lebih lama.

Ini kerana pembentukan Kabinet yang terdiri dari kalangan individu yang kalah di dalam PRU-5 sekali gus menafikan hak ahli Parlimen yang lebih hebat dan berkelayakan.

“Sebab itu mereka terpaksa melantik orang kalah untuk jadi menteri pada hal orang kalah ni orang yang sudah tidak dapat kepercayaan rakyat, tidak wajar memimpin lagi… dia jadi pengikut sudahlah ataupun jadi Senator biasa.

“Ini (mereka) lantik jadi menteri contohnya Menteri Dalam Negeri, kalah pilihan raya… selepas itu jadi Menteri Dalam Negeri, sudah pasti dia tidak bagus dari segi sebuah kerajaan yang hebat.

“Sepatutnya, lantik (Menteri) dari kalangan ahli Parlimen… ahli Parlimen ini banyak orang-orang yang hebat tetapi tidak dilantik,” katanya lagi.

Shahidan turut memaklumkan bahawa pembahagian jawatan Menteri juga dibuat secara tidak adil dalam kalangan parti-parti kerajaan.

Sebagai contoh, katanya UMNO yang hanya menang di 26 kerusi Parlimen mendapat jawatan Menteri yang lebih banyak berbanding DAP yang menang di 40 kerusi Parlimen.


Orang ramai diminta waspada, varian BA.5.2 dan BF.7 dikesan

Kementerian Kesihatan (KKM) mengesahkan sebanyak 4,148 kes Covid-19 varian Omicron BA.5.2 dan tiga kes BF.7 dilaporkan di Malaysia sehingga 31 Disember 2022.

Ketua Pengarah Kesihatan Tan Sri Dr Noor Hisham Abdullah bagaimanapun berkata belum ada data yang dapat mengaitkan peningkatan bilangan kes kemudaratan atau kematian dengan varian BA.5.2 dan BF.1.

“Situasi ini akan disemak dari semasa ke semasa apabila terdapat sebarang perubahan ketara yang seterusnya memerlukan perubahan dalam strategi kesihatan awam.

“Perkara ini akan diumumkan dengan segera oleh Pertubuhan Kesihatan Sedunia (WHO) kepada semua negara anggota serta penduduk secara am.

“Mengikut WHO, sejak Februari 2022, lebih 98 peratus varian SARS-CoV-2 yang menular di dunia adalah jenis Omicron dan hasil mutasi terutama pada domain reseptor-pengikat (receptor binding domain-RBD) dalam kalangan VOC Omicron telah menghasilkan pelbagai jenis sub susur galur (sublineage),” katanya dalam kenyataan hari ini (2 Januari 2023).

Dr Noor Hisham menjelaskan varian BA.5.2 dan varian BF.7 merangkumi lebih kurang 80 peratus daripada varian yang menular di China turut telah dikesan di Malaysia.

Sehubungan itu, beliau menasihatkan orang ramai mengambil langkah kesihatan awam sama seperti sebelum ini.

“Orang ramai adalah dinasihatkan agar terus mematuhi saranan serta nasihat-nasihat kesihatan yang sering ditekankan iaitu elakkan 3S; amalkan 3W; amalkan TRIIS; dan jalani ujian Covid-19 sekiranya bergejala.

Beliau turut menasihatkan individu yang belum menerima dos penggalak vaksin Covid-19 dinasihatkan agar segera mendaftar dan mendapatkan vaksin bagi melindungi diri dan orang tersayang.

Katanya WHO telah mewujudkan terma ‘Lineage Under Monoitoring’ (LUM), dengan ketika ini lima sublineage Omicron yang telah dikelaskan sebagai LUM, termasuk BA.5, BA.2.75, BA.4.6, XBB, dan BA.2.3.20.

“Semua jenis LUM tersebut sudah dikesan di Malaysia tetapi dalam peratusan yang berbeza. Hasil survelan genomik SARS-CoV-2 di Malaysia terkini iaitu sepanjang Disember 2022, menunjukkan dominasi varian XBB di Malaysia, iaitu varian ini merangkumi sebanyak 55.4 peratus daripada bilangan sampel yang berjaya menjalani penjujukan genom; diikuti dengan varian BA.2.75 (20.8 peratus) dan varian BQ.1 (10.8 peratus).

“Ini menunjukkan bahawa varian XBB masih merupakan varian utama yang menular dalam kalangan penduduk Malaysia sejak bulan Oktober 2022. Kedua-dua varian XBB dan BA.2.75 adalah sejenis varian LUM WHO,” katanya lagi.

Dr Noor Hisham mengingatkan bahawa data daripada negara-negara lain yang telah mengalami penularan XBB seperti Singapura dan India menunjukkan peningkatan bilangan kes jangkitan semula, terutama dalam kalangan penduduk yang dijangkiti semasa gelombang Delta atau dijangkiti oleh VOC Omicron sekurang-kurang enam bulan lalu.

“Kejadian jangkitan semula adalah disebabkan kejadian immune escape yang lebih tinggi oleh XBB. Ini mungkin disebabkan oleh tahap antibodi yang sudah mula berkurangan dan menyebabkan jangkitan semula tidak dapat dielakkan.

“Oleh yang demikian, adalah disarankan supaya golongan yang mempunyai masalah kesihatan mengambil dos penggalak kedua supaya sistem imun dapat bersedia untuk sebarang jangkitan semula,” katanya.

Sementara itu, di China pula, varian BA.5.2 dan varian BF.7 merangkumi lebih kurang 80 peratus daripada varian yang menular di negara tersebut pada masa ini.

“Kedua-dua varian itu dipercayai boleh menyebabkan jangkitan semula atau mempunyai kadar jangkitan yang lebih tinggi disebabkan oleh bilangan kes yang tinggi di China.”


Keraguan terhadap hakim harus dihindari, nasihat Sultan Perak

Sultan Perak Sultan Nazrin Shah mengingatkan bahawa sebarang bentuk keraguan terhadap kewibawaan hakim dan institusi kehakiman perlu dielakkan.

Baginda bertitah sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa.

Dalam sistem keadilan, baginda bertitah hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.

“Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.

“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah baginda.

Menurut Bernama, Sultan Nazrin bertitah demikian ketika melancarkan Jurnal Syariah Perak Al-Qanun Vol.1 2022 di Ipoh, hari ini.

Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.

“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.

“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.

“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.

Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.

Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.

“Menerbitkan Al-Qanun, Jurnal Syariah Perak merupakan satu contoh usaha murni lagi terpuji. Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin.


Tiada lagi penentangan: Hisham akhirnya terima kerajaan PH-BN

Ahli Parlimen Sembrong Datuk Seri Hishammuddin Hussein, yang sebelum ini rela dipecat daripada UMNO kerana membantah keras kerjasama Barisan Nasional (BN) dengan Pakatan Harapan (PH) bagi membentuk Kerajaan Persekutuan, akhirnya menerima hakikat dan lumrah politik.

Bendahari Barisan Nasional (BN) itu sebelum ini dikatakan antara 10 ahli Parlimen yang menandatangani akaun berkanun (SD) menyokong Pengerusi Perikatan Nasional Tan Sri Muhyiddin Yassin untuk dilantik sebagai Perdana Menteri selepas Pilihan Raya Umum Ke-15 (PRU-15) lalu.

Dua hari selepas keputusan PRU-15 diketahui selain desas-desus BN akan bekerjasama dengan PH, Hishammuddin dengan tegas menolak kerjasama itu dan beliau mempersilakan Presiden UMNO Datuk Seri Ahmad Zahid Hamidi memecatnya kerana menentang pakatan itu.

“Seperti saya tegaskan sebelum ini lagi, (saya) tetap menolak kerjasama dengan PH. Saya rela dipecat oleh parti namun tidak akan sesekali mengubah pendirian teguh ini.

“No Anwar, No DAP. Pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya.

Bagaimanapun dalam kenyataan terbaharu di akaun TikToknya semalam, Hishammuddin akhirnya menerima keputusan dibuat UMNO untuk bekerjasama dengan PH membentuk Kerajaan Persekutuan.

“Kawan-kawan, saya selalu juga baca komen-komen di akaun media sosial saya. Ada sekali dua saya terbaca orang tanya tentang kewajaran kerajaan dan prestasi setakat ini.

“Bukan nak mengelak soalan ini. Tetapi kita perlu terima hakikat bahawa keputusan telah pun dibuat dan kerajaan pun telah dibentuk,” katanya.

Mengenai prestasi kerajaan PH-BN sekarang ini, termasuk Jemaah Menteri baharu, beliau berpendapat peluang wajar diberikan kepada mereka untuk membuktikan khidmat kepada rakyat.

“Saya rasa masih terlalu awal untuk kita nilai dan komen. Mereka pun baru seminggu dua masuk kementerian masing-masing. Jadi berilah mereka sedikit masa.

“Secara peribadi saya sesungguhnya mengucapkan selamat maju jaya dan doakan perjalanan mereka dipermudahkan dan urusan rakan-rakan dalam Kabinet dapat dilaksanakan dengan sebaik mungkin,” katanya.


KKM, SPR kaji SOP benarkan pengundi positif Covid-19 untuk memilih

Satu protokol dan prosedur operasi standard (SOP) bagi membenarkan pengundi yang didapati positif Covid-19 memilih semasa pilihan raya sedang diteliti Kementerian Kesihatan (KKM) dan Suruhanjaya Pilihan Raya (SPR).

Langkah tersebut diambil bagi membolehkan pengundi yang positif menjalankan tanggungjawab mereka, kata Menteri Kesihatan Khairy Jamaluddin Abu Bakar.

Jelasnya, semua pihak perlu menerima hakikat penularan Covid-19 akan kekal, justeru hak pengundi tidak sepatutnya dinafikan.

“Tetapi saya katakan kepada pegawai saya, Covid-19 akan kekal. Kalau kita nafikan hak mereka untuk mengundi, bermakna kita terus menafikan hak untuk berpelembagaan.

“Jadi, kita sedang memikirkan apakah cara paling selamat untuk mereka mengundi,” katanya.

Khairy terdahulu melancarkan Laporan Tahunan Clinical Research Malaysia (CRM) 2021 dan pembentangan Laporan Projek Realisasi Fasa 1 (P1RP) hari ini.

Tegasnya, keadaan yang berlaku membabitkan seorang pengundi di Pilihan Raya Negeri (PRN) Johor lalu mungkin boleh difahami kerana belum ada protokol selamat yang disediakan.

Walaupun terdapat pihak mencadangkan supaya pengundi yang positif Covid-19 dibenarkan mengundi secara undi pos, Khairy menjelaskan ia sukar dilakukan jika mereka disahkan dijangkiti dua tiga hari sebelum hari mengundi.

Selain itu, katanya, perincian mengenai siapa yang akan membawa pesakit ke tempat pengundian serta saluran yang akan digunakan perlu juga disediakan.

“Adakah kita akan ada saluran yang khusus untuk pesakit positif Covid-19? Benda ini akan membabitkan masa sedikit. Bukan saya kata mahu menunda atau apa, tetapi pertimbangan politik adalah satu perkara.

“Saya sebagai ahli UMNO, saya faham pertimbangan politik tapi kita juga berada dalam kerajaan, justeru kita perlu memikirkan soal lain juga,” katanya.

Berhubung masa sesuai Pilihan Raya Umum Ke-15 (PRU-15) diadakan, Khairy berkata kerajaan akan melihat masa yang sesuai pada ketika risiko paling rendah.

“Kita kena lihat masa risiko paling rendah untuk kita adakan PRU-15 kerana kita tahu proses PRU membabitkan orang ramai keluar berkempen dan mengundi,” katanya lagi.


Kerajaan perlu laksana langkah penjimatan, bantu biaya subsidi

Kerajaan seharusnya melaksanakan langkah-langkah penjimatan perbelanjaan bagi membantu membiayai sebahagian perbelanjaan tambahan berkaitan subsidi demi kesejahteraan rakyat, menurut Kementerian Kewangan (MOF).

Dalam Pekeling Perbendaharaan Malaysia – Garis Panduan Penjimatan Perbelanjaan Awam, MOF mendedahkan peningkatan subsidi sedia ada terutamanya produk petroleum dan minyak masak serta subsidi baharu seperti elektrik dan ayam telah menyumbang kepada peningkatan perbelanjaan kerajaan, lapor Bernama.

Ketua Setiausaha Perbendaharaan Datuk Seri Asri Hamidon berkata perbelanjaan bagi bantuan dan subsidi diunjurkan mencecah RM77.7 bilion berbanding peruntukan RM31 bilion yang diluluskan dalam Bajet 2022.

“Selaras dengan keputusan kerajaan untuk menambah perbelanjaan bantuan dan subsidi demi kesejahteraan rakyat, kerajaan perlu membuat penjimatan ke atas peruntukan mengurus untuk membantu menampung sebahagian daripada peningkatan subsidi.

“Oleh itu, kementerian/jabatan/agensi hendaklah menyusun semula peruntukan dan mencadangkan penjimatan peruntukan mengurus bagi MOF mencapai sasaran sekurang-kurangnya lima peratus penjimatan daripada baki peruntukan mengurus tahun 2022,” katanya.

Katanya MOF akan memuktamad dan mengeluarkan Waran Sekatan bagi memaklumkan jumlah peruntukan yang dikurangkan.

“Keperluan tambahan bagi perkara kritikal dan mendesak ini juga akan ditampung melalui penjimatan peruntukan sedia ada sama ada secara ‘trade-off’ atau memansuhkan program-program yang tidak memberi impak yang signifikan kepada rakyat.

“Permohonan peruntukan tambahan untuk menampung sebarang keperluan yang tidak kritikal tidak akan dipertimbangkan,” katanya.

Sehubungan itu, Pegawai perlulah melaksanakan semakan semula program/aktiviti sedia ada untuk menampung program/aktiviti baharu secara ‘trade-off’ dengan program/aktiviti yang tidak lagi relevan atau didapati tidak memberi keberkesanan kepada kumpulan sasaran serta matlamat yang hendak dicapai, katanya.

Asri berkata tindakan menyemak semula program/aktiviti sedia ada ini hendaklah diambil sebelum mengemukakan sesuatu program/aktiviti baharu untuk pertimbangan Jemaah Menteri atau MOF manakala penjimatan yang akan diperoleh hendaklah diambil kira apabila membuat cadangan.

Pegawai Pengawal hendaklah mengawasi dengan rapi perolehan dan perbelanjaan yang dibuat supaya tidak dibuat melebihi peruntukan setelah akaun tahunan ditutup, katanya.


Kerajaan tak halang media, wartawan perlu bebas bersuara: Ismail Sabri

Profesion kewartawanan harus kekal bebas dan berfungsi tanpa gangguan serta campur tangan pihak lain bagi menjamin kebebasan bersuara di negara ini, kata Perdana Menteri Datuk Seri Ismail Sabri Yaakob.

Sehubungan itu, beliau berkata kerajaan tidak pernah menghalang media daripada menyiarkan sebarang laporan berita, malah ada antaranya dijadikan panduan pihak berwajib untuk mengambil tindakan susulan seperti penyaluran bantuan untuk kesejahteraan Keluarga Malaysia, lapor Bernama.

“Kerajaan sentiasa mendengar dan prihatin terhadap laporan yang dibangkitkan oleh media. Semua kementerian dan agensi kerajaan sentiasa memberi kerjasama kepada media dalam membantu memudahkan penyaluran maklumat yang seimbang, tepat, sahih dan memuaskan hati seluruh Keluarga Malaysia.

“Saya beri jaminan bahawa tiada apa yang hendak disembunyikan oleh kerajaan dalam penyaluran maklumat demi kepentingan Keluarga Malaysia dan pembangunan negara,” katanya ketika berucap merasmikan sambutan Hari Wartawan Nasional (HAWANA) 2022 di Melaka, hari ini.

Perdana Menteri mengakui golongan wartawan melaksanakan fungsi media sebagai estet keempat bersama-sama pihak eksekutif, perundangan dan kehakiman yang saling berganding bahu dengan kerajaan untuk menjayakan agenda pembangunan negara.

“Saya amat menghargai sumbangan wartawan dalam memastikan kelangsungan dan kejayaan rancangan pembangunan termasuk teguran bernas dan berasas supaya kerajaan dapat menyampaikan khidmat terbaik kepada rakyat selaras dengan hasrat dan konsep Keluarga Malaysia,” katanya.

Beliau berkata wartawan dianggap sebagai golongan pemikir kerana sentiasa memperoleh informasi segar dan terkini sebelum mencambahkan buah fikiran dan idea bernas bagi memperkayakan penulisan untuk menjamin Keluarga Malaysia yang berinformasi.

Selain itu, Perdana Menteri berkata adalah menjadi harapan kerajaan agar golongan wartawan terus menyiarkan laporan yang adil dan proaktif dalam mengeluarkan cadangan bagi penyelesaian kepada sesuatu isu yang dibangkitkan.

“Saya yakin langkah ‘semak dan imbang’ terhadap setiap informasi yang diterima sebelum disebarkan tetap menjadi amalan media bagi mengelak berlaku sebarang salah lapor yang boleh menjejaskan juga integriti dan kepercayaan ramai terhadap media,” katanya.


Arab Saudi lulus Sinovac, Sinopharm tapi kekal syarat suntikan penggalak

Riyadh pada Selasa meluluskan penggunaan dua lagi vaksin Covid-19 – Sinovac dan Sinopharm – menjadikan semuanya enam jenis vaksin diperakui Arab Saudi termasuk AstraZeneca, Pfizer, Johnson & Johnson, dan Moderna.

Kementerian Kesihatan Arab Saudi berkata individu yang melengkapkan suntikan Sinovac dan Sinopharm dibenar masuk ke negara itu dengan syarat mereka juga telah menerima suntikan penggalak yang diperakui.

Sebelum ini kementerian itu mengatakan bahawa dua dos daripada dua vaksin yang berbeza dapat diambil, berdasarkan kajian antarabangsa yang menunjukkan keberkesanan melawan Covid-19 dan selamat.

Kementerian itu juga berkata menurut syor terbaharu, dos kedua boleh diambil sekurang-kurangnya tiga minggu selepas suntikan pertama.

Individu yang disahkan sembuh daripada Covid-19 perlu menerima dua dos vaksin. Dos pertama diambil selepas 10 hari setelah disahkan sembuh daripada jangkitan dan yang kedua tiga minggu kemudian.

Jika jangkitan berlaku selepas menerima dos pertama, dos kedua boleh diambil sekurang-kurangnya 10 hari setelah jangkitan.

Kementerian itu juga melaporkan 353 jangkitan baharu pada Selasa menjadikan kumulatif sejak wabak itu melanda Arab Saudi kepada 542,707 kes.

“Sebanyak 4,377 kes masih aktif, di mana daripada jumlah itu 1,108 pesakit berada dalam kritikal. Tujuh pesakit meninggal dunia semalam, menjadikan kumulatif kematian kepada 8,497 kes,” kata kementerian itu dalam kenyataan hari ini.

Sehingga semalam, lebih 34.68 juta penduduk Arab Saudi sudah menerima sekurang-kurangnya satu dos vaksin, manakala lebih 13 juta lagi sudah melengkapkan suntikan masing-masing.

Arab Saudi menjangkakan 70 peratus daripada populasinya akan melengkapkan dos masing-masing menjelang 9 Oktober ini. – Agensi


Rina himpun pemimpin politik kerajaan, pembangkang bincang isu wanita

Kementerian Pembangunan Wanita, Keluarga dan Masyarakat (KPWKM) buat julung kalinya akan menganjurkan Forum Kepimpinan Wanita bersama pemimpin dalam parti politik daripada kerajaan dan pembangkang.

Menteri berkenaan Datuk Seri Rina Mohd Harun berkata forum sehari di Universiti Kebangsaan Malaysia (UKM) itu antaranya akan membincangkan perkara berkaitan penglibatan golongan wanita dalam politik serta sebagai calon Pilihan Raya Umum ke-15 (PRU15) nanti.

Beliau berkata forum itu dijangka diadakan pada minggu depan, namun belum menetapkan tarikh, menurut Bernama.

“Forum ini bukan berkenaan saya, bukan mengenai Bersatu, bukan berkaitan wanita Perikatan Nasional (PN), tetapi forum ini berhubung wanita di Malaysia kerana apabila kita tengok Indeks Jurang Gender Malaysia (MGGI) 2022 berkaitan kepimpinan, wanita adalah paling rendah.

“Tambahan pula apabila sebut berkenaan PRU15, inilah masanya kerana kita mahu lebih ramai calon terdiri daripada wanita,” katanya kepada pemberita selepas merasmikan majlis prapelancaran Sidang Kemuncak Wanita Dunia 2023 di sini hari ini.

Terdahulu, dalam ucapannya, Rina berkongsi mengenai kedudukan Malaysia dalam MGGI 2022 dengan negara ini berada di tangga 103 daripada 146 negara.

Menurutnya, bagi sub indeks Penglibatan Ekonomi, Malaysia mencatatkan skor 0.638 sementara Pencapaian Pendidikan (0.995), Kesihatan (0.972) dan Penglibatan Politik (0.102).

“Selain itu, berdasarkan sumber Forum Ekonomi Dunia, Indeks Jurang Gender Global, kedudukan Malaysia dalam kalangan negara ASEAN berada di tangga kesembilan pada 2022 berbanding tangga ke-10 pada 2021,” katanya dan menambah secara umumnya, skor Malaysia tidak mempunyai perubahan ketara.

Beliau berkata skor yang diperoleh Malaysia itu juga akan dibincangkan dalam forum berkenaan kerana jurang gender yang ketara dalam bidang kepimpinan, politik dan pembuat keputusan merupakan satu indikator yang perlu diberi perhatian serius.


Budak 3 tahun kes pertama gelembung pelancongan Langkawi

Seorang kanak-kanak berusia tiga tahun dari Nilai, Negeri Sembilan menjadi kes pertama positif Covid-19 menerusi Projek Rintis Gelembung Pelancongan Domestik Langkawi.

Kanak-kanak itu tiba di Langkawi bersama ibu bapanya pada jam 7.30 malam, 24 September lalu dengan penerbangan dari Lapangan Terbang Antarabangsa Kuala Lumpur 2 (KLIA2), menurut siasatan Pejabat Kesihatan Daerah Langkawi (PKDLangkawi).

Pengarah Kesihatan Kedah Dr Othman Warijo berkata pada 25 September, kanak-kanak itu mula mengalami demam dan dibawa mendapatkan rawatan pada 26 September sebelum disahkan positif Covid-19.

“Sehingga hari ini, hanya satu kes positif dilaporkan melibatkan pelancong ke Langkawi dan tidak ada penularan dalam kalangan ahli keluarga,” katanya dalam kenyataan hari ini.

Pesakit dilaporkan bergejala ringan dan diletakkan di bawah pemantauan Pusat Penilaian Covid-19 (CAC) Daerah Langkawi manakala kontak rapat yang lain tidak bergejala dan semuanya telah lengkap vaksinasi.

Katanya hasil siasatan mendapati selain ibu bapanya, terdapat tiga saudara yang merupakan penduduk tempatan di pulau pelancongan itu menjadi kontak rapat kepada kanak-kanak berkenaan.

“Kesemua lima kontak rapat telah diambil swab dan diberikan arahan kuarantin selama 10 hari. Hasil keputusan swab kontak rapat adalah negatif,” katanya.

Beliau berkata hasil siasatan juga mendapati kemungkinan jangkitan ke atas kanak-kanak itu berlaku sebelum melancong ke Langkawi dan siasatan lanjut serta pengesanan kontak rapat masih diteruskan.

Katanya ibu bapa kanak-kanak itu telah mendapat vaksinasi lengkap dan bukannya kes positif Covid-19 ataupun kontak rapat kepada kes positif virus berkenaan serta tidak bergejala.

“Saringan RTK-Antigen menggunakan air liur ke atas ibu bapa kanak-kanak ini telah dijalankan di KLIA2 iaitu sebelum berlepas ke Langkawi dan disahkan negatif.

“Dimaklumkan, kanak-kanak ini tidak mengalami gejala sebelum perjalanan dan semasa saringan kesihatan di KLIA2 sebelum berlepas ke Langkawi,” katanya.


Abe diberi anugerah tertinggi daripada kerajaan Jepun

Kerajaan Jepun pada Isnin menganugerahkan anugerah tertinggi ‘Collar of the Supreme Order of the Chrysanthemum’ kepada bekas Perdana Menteri Shinzo Abe, yang maut akibat ditembak dalam satu insiden di bandar raya Nara pada Jumaat.

Majlis diadakan pada Isnin di Kuil Zojoji di Tokyo, dihadiri Perdana Menteri Fumio Kishida dan anggota Kabinet, lapor Agensi Berita Kyodo, menurut Bernama.

Setiausaha Perbendaharaan Amerika Syarikat (AS) Janet Yellen, yang dalam rangka lawatan ke Jepun, turut menghadiri majlis itu.

Maharaja Naruhito dan Permaisuri Masako turut menghantar bunga dan meminta seorang pegawai istana membakar colok, kata pembantu istana, Kenji Ikeda.

Kira-kira 2,500 orang menghadiri majlis itu, menurut Parti Demokratik Liberal.

Turut hadir ahli perniagaan terkemuka, termasuk Duta AS ke Jepun Rahm Emanuel dan Duta Rusia ke Jepun Mikhail Galuzin.

Abe, bekas perdana menteri keempat yang menerima anugerah tertinggi itu selepas Shigeru Yoshida, Eisaku Sato dan Yasuhiro Nakasone.

Anugerah itu diperbuat daripada emas tulen dan dipakai oleh maharaja Jepun.

Ia juga pernah dianugerahkan kepada beberapa ketua negara asing yang membuat kunjungan ke negara matahari terbit itu.

Pengebumian Abe dijadual petang Selasa di kuil Tokyo.

Upacara berkabung akan diadakan secara berasingan di Tokyo dan Yamaguchi di barat Jepun.

Sementara itu, bekas Presiden AS Donald Trump dilaporkan sedang mempertimbangan untuk menghadiri pengebumian itu.

Trump memberitahu media AS, Breitbart bahawa beliau sedang berbincang dengan keluarga Abe mengenai kunjungannya, sambil menambah bekas perdana menteri itu adalah pemimpin asing pertama yang bertemu dengannya selepas Trump memenangi pilihan raya presiden AS pada 2016.

Ketua Setiausaha Kabinet Hirokazu Matsuno berkata atas permintaan Kishida, bendera Jepun akan di pejabat perdana menteri di Tokyo dikibarkan separuh tiang sehingga Selasa.


Agensi pelancongan rayu kerajaan pertimbang keputusan tangguh umrah

Beberapa persatuan agensi pelancongan meminta kerajaan agar mempertimbangkan semula keputusannya menangguhkan perjalanan rakyat negara ini untuk mengerjakan ibadah umrah.

Ketua Pegawai Eksekutif (CEO) TH Travel & Services Sdn Bhd (THTS) Datuk Ahmad Ruzman Ahmad Razali berkata penangguhan itu akan menyebabkan bakal jemaah umrah yang telah membuat tempahan dan pembayaran kepada agensi pelancongan menanggung kerugian kewangan besar, menurut laporan Bernama.

“Sebelum dapat visa umrah, agensi perlu membuat pembayaran melalui sistem e-wallet yang disediakan Kementerian Haji dan Umrah Arab Saudi, selepas bayar untuk kos pengangkutan bas dan hotel barulah keluar visa umrah.

“Kalau ada berlaku penundaan di pihak Malaysia maka amaun yang telah dibayar tidak akan dikembalikan, serta agensi pelancongan tidak boleh membuat pembayaran semula kepada jemaah. Jadi diharap apa sahaja kerugian ditanggung oleh jemaah dan agensi wajar diambil kira,” katanya pada sidang media hari ini.

Turut hadir Presiden Persatuan Agensi Pelancongan Umrah & Haji Malaysia (PAPUH) Datuk Seri Razali Mohd Sham, Setiausaha Agong Kehormat Persatuan Pengendalian Pelancongan Bumiputera Malaysia (BUMITRA) Ab Rahman Mohd Ali dan Naib Presiden Pelancongan dan Pengembaraan Malaysia (MATTA) Mohd Azri Abd Razak.

Sementara itu Setiausaha Agong Kehormat BUMITRA Ab Rahman berkata anggaran kos kerugian yang perlu ditanggung jemaah yang telah berdaftar ekoran penundaan itu dianggarkan sebanyak RM210 juta.

Menurutnya agensi perlancongan juga bakal berhadapan dengan tuntutan tribunal ataupun mahkamah sivil daripada bakal jemaah umrah, bagi menuntut bayaran yang telah dibuat akibat penangguhan perjalanan umrah terbabit.

“Untuk makluman, tuntutan bayaran balik untuk penangguhan umrah pada 18 Mac 2020 masih ada yang belum dapat diselesaikan, jadi penundaan yang baru diumumkan bakal memberi impak besar kepada agensi-agensi pelancongan,” katanya.

Sementara itu Presiden PAPUH Razali turut mencadangkan agar para jemaah umrah diberi keutamaan mendapat suntikan dos penggalak, sekiranya pihak kerajaan menarik semula keputusan penangguhan perjalanan jemaah umrah berkenaan.

“Kami juga memohon agar pihak Kementerian Kesihatan Malaysia (KKM) menambah kaunter ujian Real-Time Reverse Transcription-Polymerase Chain Reaction (RT-PCR) di Lapangan Terbang Antarabangsa Kuala Lumpur (KLIA), sewaktu ketibaan jemaah dan menambah bilangan kakitangan KKM yang bertugas agar proses dipercepatkan,” katanya.

Semalam kerajaan memaklumkan untuk menangguhkan sementara kebenaran perjalanan mengerjakan ibadah umrah bermula 8 Jan bagi membendung penularan varian Omicron, susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin di tempat kediaman.


Saya bentang Kertas Putih Felda, paling tepat untuk debat dengan Najib

UMNO dan Barisan Nasional (BN) tidak membantu langsung dalam usaha untuk menghapuskan hutang peneroka-peneroka Felda, jelas Ketua Penerangan Perikatan Nasional (PN), Datuk Seri Mohamed Azmin Ali.

Sebaliknya, kata beliau penghapusan hutang peneroka Felda sebanyak RM8.3 bilion itu dilakukan Pengerusi PN sendiri, Tan Sri Muhyiddin Yassin, yang juga anak bangsa Johor ketika beliau menjadi Perdana Menteri.

Azmin mengetahui secara mendalam mengenai masalah Felda setelah beliau sendiri membentangkan Kertas Putih Felda di Parlimen pada 10 April 2019 ketika menjadi Menteri Ekonomi kerajaan Pakatan Harapan (PH).

Namun, menurutnya walaupun Parlimen meluluskan cadangan dibuat di dalam Kertas Putih itu, kerajaan PH ketika itu tidak berminat untuk melaksanakannya kerana ada dalam kalangan parti gabungan yang ekstrem serta tidak mahu melihat umat Islam dan bangsa Melayu berjaya.

“Dibebankan kepada peneroka-peneroka Felda, akaun pun lintang-pukang, pengurusan pun lintang-pukang, maka saya mencadangkan dalam Parlimen, ambil wang kerajaan hapuskan semua hutang peneroka Felda. Parlimen lulus.

“Tetapi malangnya walaupun kertas putih mendedahkan penyelewengan… buat laporan polis. Ada yang telah didakwa di dalam mahkamah. Bukan kerana saya tetapi kerana salah guna kuasa.

“Yang menekan peneroka Felda, maka, mereka (PH) tidak mahu membantu peneroka, walaupun Parlimen sudah lulus,” katanya pada ceramah di Kota Tinggi, malam tadi.

Azmin yang juga Menteri Perdagangan Antarabangsa dan Industri berkata pemimpin parti gabungan dalam PH yang tidak mahu melihat umat Islam dan orang Melayu maju dan berjaya, memberikan pelbagai alasan hingga akhirnya cadangan kertas putih itu dibakulsampahkan oleh PH.

“Sehinggalah Tan Sri Muhyiddin Yassin… alhamdulillah diberikan mandat diangkat seorang anak Johor, bangsa Johor sebagai Perdana Menteri Malaysia.

“Maka Tan Sri Muhyiddin dari Johor… anak Johor panggil saya serahkan balik kertas putih itu sekarang dia Perdana Menteri… dia buat keputusan hapuskan RM8.3 bilion hutang peneroka.

“Bukan UMNO yang membantu, bukan Barisan Nasional yang membantu. Yang membantu ialah Tan Sri Muhyiddin Yassin, mewakili Perikatan Nasional. Baharu menjadi perdana menteri… pada hari peneroka 2021, beliau mengumumkan seluruh hutang peneroka Felda dihapuskan dan ditanggung oleh kerajaan,” katanya.

Sementara itu, bercakap kepada pemberita kemudiannya, Azmin membidas bekas Perdana Menteri Datuk Seri Najib Razak yang enggan berdebat dengan beliau berhubung isu Felda ketika kempen Pilihan Raya Negeri (PRN) Johor.

Sebelum ini, Azmin menawarkan diri berdebat dengan Najib mengenai masalah yang dihadapi peneroka selepas Felda Global Ventures (FGV) disenaraikan.

Najib bagaimanapun mengelak untuk berdebat dengan Azmin dan sebaliknya mahu berdebat dengan Muhyiddin.

“Kenapa Najib tak nak berdebat dengan saya? Sebab saya yang audit pengurusan Felda. Saya yang dipertanggungjawabkan menyiapkan kertas putih dan saya yang bentangkan kertas itu di Parlimen,” kata Azmin.

Untuk rekod, ketika membentangkan kertas putih itu di Parlimen pada 2019 lalu, Azmin berkata penyenaraian FGV telah menjana tunai sebanyak RM10.5 bilion, di mana Felda telah memperoleh tunai sebanyak RM6 bilion dan baki selebihnya menjadi milik FGV.

Perolehan Felda menurut Azmin, sewajarnya dimanfaatkan untuk membangun kapasiti masa depan Felda dan pembangunan ladang serta program modenisasi yang merangkumi teknologi serta R&D.

“Malangnya, RM1.4 bilion daripada hasil tunai yang diperolehi oleh Felda melalui penyenaraian FGV telah dibelanjakan untuk membuat pelaburan yang sangat meragukan melibatkan transaksi gelap (shady transactions).

“Manakala, sejumlah RM2.7 bilion pula telah digunakan untuk meraih sokongan politik menjelang Pilihan Raya Umum.

Menurutnya, kedudukan kewangan Felda bertambah tenat akibat pembaziran berterusan dengan pembelian aset pada kadar yang lebih tinggi daripada harga pasaran.

“Sebagai contoh, pembelian Eagle High daripada PT Rajawali Capital International (yang dimiliki oleh Peter Sondakh) pada kadar 96% lebih tinggi berbanding dengan harga pasaran ketika itu. Pada Mac 2019, pelaburan berjumlah RM2.3 bilion itu hanya mempunyai nilai pasaran RM500 juta.

“Dato’ Sri Najib Razak yang merupakan Menteri Kewangan pada ketika itu, terlibat dalam proses pelaburan ini dengan memberi arahan untuk menyegerakan transaksi tersebut dengan pembiayaan oleh Kementerian Kewangan.

“Tindakan ini bukan sahaja tidak bertanggungjawab bahkan bersifat jenayah. Kesan tindakan durjana ini menyebabkan Felda menanggung liabiliti yang tinggi.

“Situasi FELDA menjadi semakin serius dan parah akibat ‘corporate malfeasance’ atau kedurjanaan urus tadbir korporat,” kata Azmin dalam pembentangan itu.


Asal usul virus Covid-19: Amerika beri amaran kepada China

Amerika Syarikat (AS) hari ini memberi amaran keras kepada China sama ada menerima permintaan Barat dengan membenarkan siasatan mengenal pasti asal usul Covid-19 diketuai Pertubuhan Kesihatan Sedunia (WHO), atau berdepan boikot masyarakat antarabangsa.

Penasihat Keselamatan Presiden AS Joe Biden, Jake Sullivan memberi amaran itu ketika diwawancara oleh wartawan Fox News Chris Wallace.

Ditanya sama ada Biden ingin menegaskan bahawa kemungkinan penyelidikan kedua mengenai asal usul virus itu mestilah dilakukan oleh penyelidik bebas, Sullivan mengatakan presiden telah meyakinkan sekutu Washington di sidang G7 untuk memberi tekanan kepada Beijing.

“Ini adalah persiapan berat diplomatik – menggerakkan negara-negara di dunia, memberikan tekanan politik dan diplomatik terhadap China. Itu adalah sebahagian inti daripada usaha yang kami lakukan dengan memberi pilihan jelas kepada Beijing,” kata Sullivan.

Beliau berpendapat Beijing diberi ultimatum – baik untuk menyetujui tuntutan dan mengizinkan penyelidik melakukan tugas mencari dari mana asal virus Covid-19 atau menghadapi pemboikotan masyarakat dunia.

Isu berkaitan China banyak dibincangkan oleh kumpulan negara-negara G7, yang terdiri daripada pemimpin AS, United Kingdom, Perancis, Jerman, Itali, Jepun, dan Kanada, serta Kesatuan Eropah pada sidang kemuncak awal bulan ini.

Sebagai tambahan kepada kecaman terhadap China berhubung pelanggaran hak asasi manusia di Xinjiang dan usaha mematahkan demokrasi di Hong Kong, dokumen dikeluarkan G7 juga mendesak siasatan bebas menyeluruh berkaitan asal usul virus Covid-19.

Minat baharu ditunjukkan untuk mengetahui asal usul virus Covid-19 muncul selepas laporan media AS bulan lalu bahawa beberapa penyelidik dari Institut Virologi Wuhan China jatuh sakit dan memerlukan rawatan di hospital beberapa minggu sebelum bermulanya wabak tersebut.

Akhbar The Washington Post dalam laporan eksklusifnya memetik sumber perisikan AS yang tidak didedahkan memaklumkan mengenai kejadian di Wuhan itu.

WHO sebelum ini mengatakan teori kebocoran makmal di Wuhan, China tidak boleh diketepikan dan Beijing harus membantu menyelesaikan misteri dari mana asal virus Covid itu bermula.

Kajian WHO mengenai asal usul virus Covid-19 sebelum ini tidak dapat dilakukan secara telus susulan keengganan Beijing memberi kerjasama.

Beijing mengecam kenyataan G7 yang disifatkannya sebagai ‘pelanggaran serius terhadap norma-norma dasar hubungan antarabangsa’. – Reuters


Pencarum tak mohon suntikan RM500, mereka mohon pengeluaran KWSP bersasar: Muhyiddin

Kerajaan campuran dikritik kerana tidak mendengar keluhan suara rakyat berhubung isu pengeluaran Kumpulan Wang Simpanan Pekerja (KWSP).

Ahli Parlimen Pagoh, Tan Sri Muhyiddin Yassin berkata rakyat tidak meminta suntikan RM500 ke dalam akaun KWSP seperti yang diumumkan oleh Perdana Menteri semasa pembentangan Bajet 2023 lalu, sebaliknya rakyat mahu kerajaan meluluskan pengeluaran secara bersasar.

“Sebenarnya Tuan Yang Dipertua, pencarum tidak mohon suntikan RM1 bilion, mereka hanya mohon untuk KWSP mereka dibenarkan untuk dikeluarkan secara bersasar.

“Kalau itu diluluskan, kerajaan boleh menyelamatkan 1 bilion dan boleh diberikan kepada kawasan-kawasan yang menghadapi banjir yang teruk hari ini untuk digunakan menyelamatkan para mangsa-mangsa (banjir) yang ada hari ini,” katanya semasa perbahasan Bajet 2023 di Dewan Rakyat hari ini.

Pengerusi Perikatan Nasional itu berkata suntikan RM500 ke dalam akaun pencarum hanya indah khabar daripada rupa, walhal hakikatnya ia hanya memberi manfaat kepada segelintir pencarum berusia 40 hingga 54 tahun yang mempunyai simpanan kurang daripada RM10,000.

“Tidak perlulah saya bercakap panjang mengenai perkara ini memandangkan YB Ayer Hitam ketika membahaskan ucapan Belanjawan 2023 telah pun mengulas panjang lebar tentang pemberian ini yang ternyata indah khabar daripada rupa.

“Hakikatnya, bantuan KWSP yang diumumkan oleh YAB Tambun (Datuk Seri Anwar Ibrahim) hanya untuk segelintir pencarum iaitu kumpulan umur 40 hingga 54 tahun sahaja, sedangkan hampir 53 peratus penyumbang caruman yang aktif tidak mendapat manfaat daripada pemberian ini. Golongan pencarum yang berumur di bawah usia 40 tahun pula dinafikan hak mereka untuk mendapat bantuan yang sama,” katanya lagi.

Sebelum ini, Ahli Parlimen Ayer Hitam, Datuk Seri Dr Wee Ka Siong mempersoalkan langkah kerajaan menyuntik RM500 kepada hampir dua juta ahli yang berusia 40 tahun hingga 54 tahun dan mempunyai simpanan kurang RM10,000.

Wee berkata, ini kerana pencarum KWSP yang berumur antara 41 hingga 55 tahun mempunyai simpanan paling tinggi merangkumi 53.4 peratus dan dalan kalangan ahli aktif.

Menurut beliau, berdasarkan laporan tahunan yang dikeluarkan pada 31 Disember 2021, menunjukkan purata caruman golongan berkenaan dalam KWSP sebanyak RM197,590.

Sehubungan itu, beliau tertanya-tanya siapakah yang akan menerima caruman tambahan RM500 seperti yang diumum oleh Perdana Menteri, Datuk Seri Anwar Ibrahim dalam pembentangan Belanjawan 2023, baru-baru ini.

“Maksud saya peruntukan RM1 bilion itu hendak di bahagi kepada siapa? Kalau ada ahli aktif yang miskin kita patut bantu. Bagaimana pula kalau tidak aktif? Mungkin dia bekerja pada usia 18 hingga 32 tahun, caruman KWSP tidak sampai RM9,000 kalau umur 40 tahun tidak mencarum, tidak aktif. Takkanlah kita nak bantu (pencarum) yang tidak aktif?

“Saya tahu Perdana Menteri ambil data daripada KWSP. Saya tidak pernah meragui data KWSP dan Bank Negara Malaysia (BNM) tapi tiga hari saya pening kepala nak yakinkan bahawa RM1 bilion akan diberikan kepada dua juta pencarum,” katanya semasa perbahasan sebelum ini.

Tegas Muhyiddin lagi, kerajaan nampaknya tidak mempedulikan suara rakyat dalam isu pengeluaran KWSP yang sudah dihimpit bebanan kos sara hidup.

“Permintaan rata-rata pencarum untuk mengeluarkan simpanan KWSP juga tidak dipedulikan. Jelas kerajaan hari ini tidak mendengar denyut nadi rakyat yang sedang dihimpit oleh bebanan kos sara hidup yang tinggi.

“Benar KWSP adalah untuk simpanan hari tua, tetapi apa guna bercakap tentang hari tua, jika hari ini pun rakyat tidak mempunyai wang untuk keperluan harian,” ujarnya lagi.


Bekalan air di Selangor kembali pulih, loji di Semenyih kembali beroperasi

Loji Rawatan Air (LRA) Semenyih 2 telah beroperasi sepenuhnya dan bekalan air bagi 70 kawasan yang terjejas akibat henti tugas loji itu pulih sepenuhnya, menurut Pengurusan Air Selangor Sdn Bhd (Air Selangor).

Air Selangor dalam kenyataan hari ini memaklumkan setakat 1.30 tengah hari, LRA Sungai Langat dan LRA Langat 2 juga telah beroperasi sepenuhnya dan bekalan air bagi kawasan terjejas dijangka pulih sepenuhnya pada 11 malam esok (22 Dis), menurut laporan Bernama.

Bagi LRA Cheras Batu 11 pula, Air Selangor memberitahu proses pembersihan loji rawatan air dan penilaian kerosakan masih lagi dilaksanakan dan jangkaan bagi LRA itu beroperasi sepenuhnya masih belum dapat dipastikan.

Air Selangor memaklumkan pemulihan bekalan air di kawasan yang terjejas di wilayah Petaling, Hulu Langat dan Kuala Lumpur telah mencapai tahap 47.8 peratus, dengan Petaling mencapai 100 peratus, Hulu Langat 66 peratus dan Kuala Lumpur 20 peratus.

Beberapa kawasan di wilayah Petaling, Hulu Langat dan Kuala Lumpur mengalami gangguan bekalan air tidak berjadual berikutan henti tugas empat loji rawatan air disebabkan peningkatan paras air serta penutupan bekalan elektrik kecemasan pada Ahad lepas.

“Bantuan alternatif melalui tangki air masih lagi digerakkan secara berperingkat ke kawasan yang terjejas dengan memberi keutamaan kepada premis-premis kritikal sepanjang tempoh gangguan bekalan air tidak berjadual itu,” menurut Air Selangor.

Pengguna boleh merujuk saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor menerusi talian 15300, manakala pertanyaan dan aduan boleh diajukan di Help Centre dengan melayari www.airselangor.com dan aplikasi Air Selangor.


PMO pandang serius nama digunakan untuk kepentingan pihak tertentu

Pejabat Perdana Menteri (PMO) memandang serius tindakan mana-mana pihak yang secara sengaja menyalahgunakan nama atau kedudukan pejabat itu bagi tujuan tertentu.

PMO dalam satu kenyataan memaklumkan tindakan sedemikian adalah amat tidak bertanggungjawab sekali gus memberi dampak negatif kepada kredibiliti Pejabat Perdana Menteri dan institusi Kerajaan, menurut laporan Bernama.

“Justeru, pihak Pejabat Perdana Menteri tidak akan teragak-agak untuk mengambil tindakan lanjut termasuk melibatkan sudut perundangan terhadap pihak yang terlibat dengan perkara sedemikian,” menurut kenyataan itu.

Terdahulu, media melaporkan Ahli Parlimen Ayer Hitam, Datuk Seri Wee Ka Siong mendakwa terdapat syarikat menggunakan nama PMO untuk membersihkan namanya daripada isu kartel telur.

Semasa berbahas di Dewan Rakyat, Ka Siong memaklumkan beliau telah dihubungi oleh seorang individu yang menuntutnya untuk membuat satu kenyataan berhubung kenyataannya di Parlimen tentang kemasukan telur import.

“Saya hendak beritahu di Dewan ini, saya harap saya tidak akan diugut lagi. Terima kasih kepada Yang Dipertua kerana memberi surat pada saya, ini surat untuk wakil rakyat. Siapa yang berucap dalam Dewan ini terlindung dalam Perlembagaan Persekutuan Perkara 63 dan saya salah seorangnya.

“Semalam pada pukul 9.51 pagi saya menerima panggilan daripada seorang nama Deepak yang mendakwa dirinya mewakili JNE Advance Tech Sdn. Bhd., mengatakan beliau telah bincang dengan JPM untuk saya buat satu kenyataan dan kita selesaikan luar mahkamah.

“Saya tidak rasa ini adalah daripada perdana menteri, mereka hanya gunakan nama JPM dan pada saya isu ini harus kita ambil perhatian,” katanya di Dewan Rakyat.


Banjir dan Pilihan Raya Umum Ke-15

1. Pada 29 September lalu, saya telah berkesempatan menyertai satu misi bantuan banjir di Wilayah Sindh, selatan Pakistan. Kami adalah pasukan perubatan pertama dari Malaysia yang melaksanakan operasi bantuan seperti membuat pemeriksaan kesihatan serta bekalan ubat-ubatan.

2. Banjir kali ini adalah yang paling teruk dalam sejarah Pakistan, berbeza daripada yang pernah berlaku sebelum ini. Hampir 33 juta rakyat terjejas, 7.6 juta hilang tempat tinggal dan 1,700 kehilangan nyawa. Beberapa wilayah telah diisytiharkan darurat.

Misi bantuan banjir di Pakistan Foto Kredit: Syed Azwan

3. Perkampungan mereka ditenggelami air sehingga menyebabkan banyak jalan raya rosak dan terputus hubungan. Ini mengakibatkan ada kawasan yang kekurangan sumber makanan dan bermula penularan penyakit bawaan air seperti malaria, denggi, taun dan penyakit kulit.

4. Air berlumpur yang digelar banjir mati melaut sejauh mata memandang. Pengurusan operasi bantuan mereka hampir lumpuh kerana bencana ini di luar jangkaan mereka. Persediaan mereka jauh berbeza daripada apa yang diramalkan. Satu pengalaman baru yang tragis dan memberikan kesan mendalam kepada diri saya secara peribadi.

5. Di Malaysia, Jabatan Meteorologi meramalkan negara ini bakal berdepan dengan bencana banjir seperti lumrahnya apabila tiba musim monsun yang melanda negara ini saban tahun. Monsun pada kali ini dianggarkan bermula sekitar pertengahan November dan dijangkakan beberapa negeri bakal terjejas akibat banjir melibatkan hampir 10 juta rakyat.

6. Apabila parlimen dibubarkan akan berlakulah satu pilihan raya umum di seluruh negara. Di kala negara diramalkan berada di ambang bencana alam, saya cuba membayangkan keadaannya sekiranya ianya dilakukan semasa negara sedang bergelut dengan banjir.

7. Kejadian banjir di Lembah Klang pada Disember 2021, di kawasan pusat segala kemajuan di negara ini telah mengakibatkan puluhan ribu mangsa terjejas dan lebih daripada 30 kematian. Beberapa negeri lain juga turut terlibat. Seluruh agensi kerajaan dengan dibantu oleh syarikat swasta, NGO serta rakyat berganding bahu menghadapi bencana alam ini dan proses pemulihannya memakan masa berbulan-bulan lamanya.

8. Mungkin sehingga kini ada mangsa yang masih trauma, kerana kehilangan ahli keluarga dan tak kurang juga harta benda.

9. Jadi, rasional apakah yang menjadi justifikasi parlimen dibubarkan dan seterusnya pilihan raya wajib diadakan dalam masa terdekat ini?

10. Saya tak berminat mengulas daripada perspektif politik. Sebagai seorang yang menimba ilmu dalam bidang perubatan, saya hanya mampu memberi pandangan dari sudut pandang nilai kemanusiaan. Di manakah letaknya kewarasan kita?

11. Bersediakah Malaysia untuk menghadapi PRU 15 dalam keadaan banjir?

Wallahualam.

*Dr Alan Raman, seorang doktor bertauliah yang banyak terlibat dalam program bantuan kemanusiaan dan merupakan pembaca Agenda Daily. Beliau baharu pulang daripada misi kemanusiaan di Pakistan baru-baru ini yang dilanda banjir besar.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


[KEMAS KINI] Kes sembuh semakin tinggi, 144 pesakit meninggal dunia

Kementerian Kesihatan (KKM) hari ini memaklumkan dalam tempoh 24 jam sehingga 12 tengah hari tadi sebanyak 10,094 pesakit Covid-19 disahkan sembuh – antara jumlah tertinggi yang direkodkan sejak jangkitan baharu harian meningkat melebihi 10,000 kes.

Ketua Pengarah Kesihatan Tan Sri Dr Noor Hisham Abdullah berkata sejak pesakit pertama dimasukkan ke hospital akibat jangkitan Covid-19, seramai 825,387 pesakit telah sembuh berbanding kumulatif positif sebanyak 980,491 kes.

“Ini menjadikan jumlah kes aktif setakat ini ialah 147,386. Seramai 939 pesakit pula dirawat di unit rawatan rapi manakala 456 pesakit memerlukan bantuan alat pernafasan,” katanya dalam kenyataan hari ini.

Beliau berkata dalam tempoh itu juga sebanyak 144 pesakit meninggal dunia menjadikan kumulatif 7,718 kematian.

Setakat ini, kematian tertinggi sebanyak 199 kes direkodkan pada 21 Julai lalu.

Terdahulu beliau memaklumkan jangkitan baharu sebanyak 15,573 kes, tertinggi sejak wabak Covid-19 mula menular di Malaysia awal tahun lalu.

Dr Noor Hisham berkata daripada jumlah kes baharu itu, 8,273 kes atau 53.1 peratus berada dalam Kategori 1 iaitu tidak bergejala, manakala 7,095 kes (45.6 peratus) Kategori 2 (bergejala ringan).

Katanya, 102 kes atau 0.6 peratus pula dalam Kategori 3 iaitu radang paru-paru; diikuti 74 kes (0.5 peratus) Kategori 4 (radang paru-paru dan memerlukan bantuan oksigen); dan hanya 29 kes (0.2 peratus) adalah daripada Kategori 5 (kritikal dan memerlukan bantuan pernafasan).

“Keseluruhannya, 1.3 peratus kes yang dilaporkan hari ini berada pada kategori 3, 4 dan 5. Ini adalah berdasarkan keadaan klinikal mereka semasa baharu didiagnosa Covid-19. Ada di antara mereka kekal di kategori yang sama sepanjang tempoh jangkitan, namun ada juga yang berubah status kesihatan mereka sama ada bertambah baik ke kategori lebih rendah atau merosot ke kategori lebih tinggi,” katanya.

Beliau turut memaklumkan, 30 kluster baharu dilaporkan dalam tempoh 24 jam menjadikan keseluruhannya 3,391 kluster dengan 2,433 telah ditamatkan, dan 958 kluster masih aktif.

Dr Noor Hisham berkata jangkitan dalam komuniti dalam tempoh 24 jam mengatasi kluster tempat kerja, membabitkan 16 kluster dengan enam daripadanya dilaporkan di Kelantan.

Johor, Selangor, Perak, dan Sarawak masing-masing melaporkan dua kluster komuniti, manakala Terengganu dan Sabah masing-masing satu kluster komuniti.

Johor dan Sabah masing-masing turut melaporkan dua kluster tempat kerja, dan masing-masing satu di Selangor, Kuala Lumpur, Perak dan Sarawak.

Johor melaporkan dua kluster kumpulan berisiko tinggi; sementara Selangor dan Sabah masing-masing mencatatkan satu kluster.

Selangor turut mencatatkan satu kluster keagamaan manakala Kuala Lumpur satu kluster pendidikan tinggi.

Mengenai Kadar kebolehjangkitan, Dr Noor Hisham berkata berdasarkan data terkini pada 22 Julai 2021, nilai RT Malaysia adalah sebanyak 1.07 dengan negeri yang mencatatkan nilai RT tertinggi adalah Terengganu (nilai RT 1.44).

“Manakala negeri-negeri lain yang mencatatkan RT melebihi 1.0 adalah, Kedah (nilai RT 1.22), Wilayah Persekutuan Putrajaya (nilai RT 1.22), Johor (nilai RT 1.20), Sabah (nilai RT 1.19), Pulau Pinang (nilai RT 1.18), Kelantan (nilai RT 1.16), Pahang (nilai RT 1.15), Selangor (nilai RT 1.14), Melaka (nilai RT 1.11), Wilayah Persekutuan Kuala Lumpur (nilai RT 1.09), Negeri Sembilan (nilai RT 1.06), Sarawak (nilai RT 1.04), dan Perak (nilai RT 1.02),” katanya.


Senarai calon Perikatan Nasional bagi PRN Johor

Berikut adalah senarai nama calon yang mewakili Perikatan Nasional (PN) pada Pilihan Raya Negeri (PRN) Johor 12 Mac 2022, yang diumumkan Pengerusi PN Tan Sri Muhyiddin Yassin di Johor Bahru, hari ini.

N01 Buloh Kasap – Nor Azman Mat Diah;
N02 Jementah – Ustazah Maimunah Safwah Musa (Cikgu Muna), 46 tahun;
N03 Pemanis – Uzzair Ismail, 39 tahun;
N04 Kemelah – Normala Sudirman, 49 tahun;
N05 Tenang – Ahmad Humaizi Uzir, 38 tahun;
N06 Bekok – Tan Lek Khang, 37 tahun;
N07 Bukit Kepong – Datuk Dr Sahruddin Jamal, 47 tahun;
N08 Bukit Pasir – Mohd Nor Iqbal Abdul Razak, 37 tahun;
N09 Gambir – Mohd Solihan Badri, 65 tahun;
N10 Tangkak – Dr Chong, 62 tahun;
N11 Serom – Rahmat Daud, 51 tahun;
N12 Bentayan – Eddy Tan Kok Hong;
N13 Simpang Jeram – Ustaz Zarul Salleh, 43 tahun;
N14 Bukit Naning – Haji Mahadzir Said;
N15 Maharani – Abdul Aziz Talib, 63 tahun;
N16 Sungai Balang – Zainudin Sayuti, 61 tahun;
N17 Semerah – Datuk Haji Ariss Samsudin, 66 tahun;
N18 Sri Medan – Othman Kepol, 57 tahun;
N19 Yong Peng – Susan Yong, 54 tahun;
N20 Semarang – Shazani Abdul Hamid, 31 tahun;
N21 Parit Yaani – Ustaz Ahmad Naufal Mahfoz,
N22 Parit Raja – Sulkifli Mat Daud, 61 tahun;
N23 Penggaram – Ronald Sia Wee Yet, 45 tahun;
N24 Senggarang – Khairul Faizi Ahmad Kamil, 49 tahun;
N25 Rengit – Mohammad Huzair Lajis, 57;
N26 Machap – Ustaz Azlisham Azhar, 47 tahun
N27 Layang-Layang – Alagenthiran Krishnan, 36 tahun;
N28 Mengkibol – Kevin Wong, 32 tahun;
N29 Mahkota – Mohamad Nor Lingan, 45 tahun;
N30 Paloh – Selvendran a/l Velu, 44 tahun;
N31 Kahang – Daud Yusof, 51 tahun;
N32 Endau – Hajah Alwiyah Talib, 60 tahun;
N33 Tenggaroh – Haji Roslan Nikmat (Cikgu Lan), 61 tahun;
N34 Panti – Hassan Rasid, 49 tahun;
N35 Pasir Raja – Intan Jawahir Hussin, 45 tahun;
N36 Sedili – Mohd Hasnol, 35 tahun;
N37 Johor Lama – Mohd Alias Rasman, 31 tahun;
N38 Penawar – Mohd Faizal Asmar, 46 tahun;
N39 Tanjung Surat – Selamat Ujud (Cikgu Selamat), 59 tahun;
N40 Tiram – Dr Karim Deraman, 64 tahun;
N41 Puteri Wangsa – Loh Kah Yong, 49 tahun;
N42 Johor Jaya – Datuk Dr Ker Ching Sheng, 63 tahun;
N43 Permas – Tazul Arifin Nasri, 44 tahun;
N44 Larkin – Zulkifli Bujang, 44 tahun;
N45 Stulang – Youis Yap, 36 tahun;
N46 Perling – Koo Shiaw Lee, 50 tahun;
N47 Kempas – Nur Faizal Abdullah;
N48 Skudai – Khoo Kong Ek, 61 tahun;
N49 Kota Iskandar – Shamsuddin Ismail;
N50 Bukit Permai – Haji Tosrin Jarvanthi;
N51 Bukit Batu – Tan Heng Choong, 56 tahun;
N52 Senai – Yeo Kwee Kwang, 55 tahun;
N53 Benut – Senator Datuk Isa Abdul Hamid, 56 tahun;
N54 Pulai Sebatang – Ustaz Abdullah Husin, 61 tahun;
N55 Pekan Nenas – Datuk Tan Chin Hock, 61 tahun; dan
N56 Kukup – Mahathir Iskandar Muhammad, 35 tahun.


PATI cuba masuk sempadan semasa perayaan, kata polis

Polis tidak menolak kemungkinan pendatang tanpa izin sedang berusaha untuk memasuki sempadan negara ketika musim perayaan ini.

Ketua Polis Kedah CP Wan Hassan Wan Ahmad berkata kawalan ketat akan diteruskan pada Hari Raya ini bagi mengawal sempadan negara daripada dibolosi pendatang asing mahupun penjenayah, lapor Bernama.

“Tidak dinafikan, Malaysia ini tempat mereka (pendatang) datang untuk mencari rezeki kerana mungkin mereka susah di negara sendiri. Jadi usaha untuk masuk ke negara kita ini memang sentiasa ada.

“Cuma, kita tidak tahu setakat mana mereka berani untuk masuk ke sini tetapi kawalan tidak pernah dilonggarkan walaupun hendak beraya kerana anggota tetap perlu bertugas,” katanya kepada pemberita.

Terdahulu, beliau mengadakan lawatan kerja ke Markas Taktikal (MARTAK) Pasukan Gerakan Am (PGA) Bukit Kayu Hitam bagi menyampaikan sumbangan raya kepada petugas PGA yang bertugas di sempadan.


Anak Najib tarik permohonan gantung keputusan mahkamah isu cukai RM37.6 juta

Anak kepada Datuk Seri Najib Razak, Datuk Mohd Nazifuddin hari ini menarik balik permohonan untuk menggantung pelaksanaan keputusan Mahkamah Tinggi berhubung pembayaran tunggakan cukai pendapatan berjumlah RM37.6 juta kepada Lembaga Hasil Dalam Negeri (LHDN).

Peguam Wee Yeong Kang yang mewakili anak bekas perdana menteri itu berkata, penarikan balik permohonan tersebut berikutan keputusan Mahkamah Rayuan semalam yang membenarkan permohonan Mohd Nazifuddin untuk menggantung sementara pelaksanaan penghakiman terus diperoleh LHDN berhubung pembayaran cukai berkenaan.

“Pada prosiding pengurusan kes hari ini secara dalam talian (e-Review) di hadapan Timbalan Pendaftar Rini Triany Muhamad Ali, mahkamah membenarkan permohonan kami untuk menarik balik permohonan yang difailkan pada 22 April lepas dengan kebebasan (untuk memfailkan semula permohonan) dan tanpa kos,” katanya lapor Bernama.

Prosiding itu turut disertai Peguam Hasil Athari Faris Ammerry Hussein bagi pihak LHDN.

Pada 6 Julai tahun lepas, Mahkamah Tinggi membenarkan permohonan LHDN untuk memasukkan penghakiman terus terhadap Mohd Nazifuddin bagi menuntut tunggakan cukai berjumlah RM37.6 juta bagi tempoh antara 2011 dan 2017.

Semalam, Mahkamah Rayuan membenarkan permohonan Mohd Nazifuddin dan bapanya, Najib untuk menangguhkan sementara pelaksanaan penghakiman terus yang diperoleh LHDN sehingga permohonan mereka untuk mendapatkan kebenaran merayu diputuskan Mahkamah Persekutuan.

Kedua-dua mereka menfailkan permohonan kebenaran merayu terhadap keputusan Mahkamah Rayuan pada 9 September lepas yang mengekalkan keputusan Mahkamah Tinggi itu.


Wanita cemas kereta terperangkap dalam banjir kilat di Klang

Seorang wanita mengalami detik cemas apabila kenderaan yang dipandunya terperangkap dalam kejadian banjir kilat berhampiran Klang Sentral, Jalan Meru dekat sini, awal pagi tadi.

Penolong Pengarah Bahagian Operasi Kebombaan dan Penyelamat Bomba Selangor Mohamadul Ehsan Mohd Zain berkata kejadian berlaku pada 5.44 pagi apabila wanita tempatan berusia 57 tahun itu melalui kawasan jalan raya yang berlaku limpahan air sebelum tersekat berikutan hujan lebat ketika itu, menurut laporan Bernama.

Mohamadul Ehsan berkata ketika kejadian, mangsa sedang dalam perjalanan pulang ke rumah dan dipercayai terperangkap kira-kira lima minit sebelum kenderaannya ditenggalami air banjir.

“Pemandu wanita itu berjaya dikeluarkan dengan bantuan orang awam, sebelum pihak bomba sampai dan tiada sebarang kecederaan dilaporkan,” katanya dalam kenyataan itu.

Menurutnya, kawasan tersebut yang sememangnya rendah telah berlaku limpahan air dari longkang berhampiran dengan kedalaman kira-kira 1.3 meter, bagaimanapun air telah pun surut,” katanya.


Russia uji peluru berpandu antara benua edisi nuklear paling berkuasa

Russia pada Rabu (20 April) berkata bahawa negara itu telah melancarkan ujian peluru berpandu balistik antara benua (ICBM) – Sarmat – tambahan baharu kepada edisi senjata nuklearnya.

Presiden Vladimir Putin menyifatkan ICBM baharu itu akan memberikan musuh Moscow sesuatu untuk difikirkan.

Pelancaran pertama dilakukan hari ini dari silo bawah tanah di pelabuhan angkasa Plesetsk di barat laut Russia pada saat ketegangan yang semakin memuncak selepas Putin mengancam penggunaan senjata nuklear sebagai tindak balas terhadap provokasi Barat.

Putin muncul di televisyen sambil diberitahu oleh pegawai tentera bahawa peluru berpandu itu mengenai sasaran di Semenanjung Kamchatka di timur jauh.

“Senjata baharu itu mempunyai ciri taktikal dan teknikal tertinggi dan mampu mengatasi semua sistem pertahanan antipeluru berpandu moden,” kata Putin.

“Senjata yang benar-benar unik ini akan mengukuhkan potensi tempur angkatan tentera dan secara pasti akan menjamin keselamatan Russia daripada ancaman luar.”

Sarmat ialah ICBM baharu yang dijangka akan digunakan oleh Russia dengan 10 atau lebih kepala peledak pada setiap peluru berpandu, menurut Perkhidmatan Penyelidikan Kongres Amerika Syarikat.

Ia telah dibangunkan selama bertahun-tahun, dan ujian pelancarannya bukanlah satu kejutan buat Barat, tetapi ia menyusul pada saat ketegangan geopolitik yang melampau akibat perang Russia di Ukraine.

Bulan lalu, Russia berkata mereka menggunakan peluru berpandu berketepatan tinggi, Kinzhal, buat pertama kali dalam perang terhadap Ukraine.

Media Russia mengatakan Sarmat ialah peluru berpandu paling berkuasa dengan jarak sasaran terpanjang di dunia, yang akan meningkatkan dengan ketara kuasa tempur pasukan nuklear negara itu.

Sebelum ini, Satan-2 dipercayai sebagai ‘binatang’ dalam edisi senjata nuklear Russia. dengan anggaran jarak 11,000 batu dan berat muatan 10 tan.

Sarmat, dengan berat lebih 200 tan mampu mengangkut pelbagai kepala peledak, sambil Putin berkata peluru berpandu itu boleh mengenai mana-mana sasaran di bumi. – Agensi


Petronas sedia beri kerjasama kepada SPRM jalankan siasatan

Petronas akan terus memberi kerjasama penuh kepada Suruhanjaya Pencegahan Rasuah Malaysia (SPRM) berhubung siasatan dakwaan rasuah melibatkan projek syarikat minyak negara itu dan sebuah syarikat minyak dan gas antarabangsa di Sarawak.

Dalam kenyataannya hari ini Petronas mendakwa syarikat itu telah memberi kerjasama penuh kepada SPRM dalam siasatan tersebut yang tidak menemukan sebarang salah laku oleh syarikat, pekerja atau pengarahnya di bawah Akta SPRM 2009, menurut laporan Bernama.

Menurut kenyataan itu Petronas juga akan terus meningkatkan dan mengukuhkan prosedur operasi standardnya sebagai usaha berterusan yang serius dalam mencegah dan memerangi segala bentuk rasuah serta salah laku pekerja, pengarah dan pihak ketiga yang diambil bekerja oleh atau bagi pihak syarikat dalam kumpulan itu.

Kenyataan itu memaklumkan ia dilakukan atas saranan SPRM dan sejajar dengan toleransi sifar Petronas terhadap rasuah.

SPRM dalam kenyataannya semalam mengesahkan suruhanjaya itu telah membuka fail siasatan berhubung dakwaan yang disiarkan di sebuah portal baru-baru ini dan Petronas telah memberi kerjasama penuh kepada SPRM.

Portal berkenaan dalam artikelnya mendakwa Petronas telah memberi kontrak bernilai hampir RM400 juta kepada syarikat yang sebelum ini telah diputuskan bersalah atas penglibatan rasuah di seluruh dunia.


Aliran trafik di lebuh raya utama malam ini perlahan, lapor LLM

Aliran trafik masih tinggi dan bergerak perlahan di lokasi lebuh raya utama setakat jam 9.10 malam ini (23 April 2023), berikutan pertambahan kenderaan sempena hari kedua sambutan Aidilfitri.

Jurucakap Lembaga Lebuh Raya Malaysia (LLM) berkata trafik bergerak perlahan di Lebuh Raya Utara Selatan arah utara Bidor ke Tapah, Tapah ke Simpang Pulai, Ipoh (U) ke Bukit Gantang, Bukit Merah ke Bandar Cassia dan Bukit Tambun ke Juru.

“Trafik juga perlahan arah utara dari Yong Peng ke Pagoh, Hentian Tangkak ke Tangkak, Jasin ke Ayer Keroh, Restoran Jejantas Ayer Keroh ke Simpang Ampat dan Pedas Linggi ke Seremban,” katanya menurut BH.

Katanya, trafik bergerak lebuh raya sama arah selatan membabitkan Jitra (S) ke Hutan Kampung, Kubang Pasu ke Gurun, Gurun ke Sungai Petani (U), Permatang Pauh ke Perai, Changkat Jering ke Terowong Menora dan Sungkai ke Slim River.

Selain itu, katanya, trafik juga bergerak perlahan arah ibu negara di Lebuh Raya KL-Karak di antara Genting Sempah ke Gombak.

“Pastikan baki kad dan TnG e-Wallet anda mencukupi sebelum memasuki lebuh raya bagi mengelakkan bertambah sesak.

“Tol percuma hanya akan kembali pada 24 April 2023,” katanya.


Anwar jual maruah negara, lantik kleptokrat anggotai Kabinet

Pengerusi Perikatan Nasional Tan Sri Muhyiddin Yassin berpendapat Datuk Seri Anwar Ibrahim telah menggadai prinsip tata kelola yang baik sebagaimana dijajanya ketika kempen Pilihan Raya Umum Ke-15 (PRU-15) apabila melantik kleptokrat menganggotai Jemaah Menterinya.

Presiden Bersatu itu berkata Jemaah Menteri diumum Anwar malam tadi adalah barisan Kabinet paling mengecewakan dalam sejarah negara apabila seorang yang telah dipanggil membela diri terhadap 47 pertuduhan jenayah rasuah, pecah amanah dan pengubahan wang haram di mahkamah dilantik sebagai Timbalan Perdana Menteri.

“Tindakan Anwar ini ibarat menjual maruah negara semata-mata kerana keinginannya menjadi Perdana Menteri,” katanya dalam kenyataan hari ini (3 Disember 2022), merujuk kepada Presiden UMNO Datuk Seri Ahmad Zahid Hamidi yang berdepan pelbagai pertuduhan jenayah, termasuk rasuah.

Pada 24 Januari lalu, Zahid diperintah membela diri atas 47 pertuduhan setelah Hakim Datuk Collin Lawrence Sequerah mendapati pihak pendakwaan berjaya menimbulkan prima facie terhadap pertuduhan tersebut.

Dalam penghakimannya Sequerah berkata terdapat bukti dan wujud prima facie terhadap 47 pertuduhan terhadap Zahid.

Mengulas lanjut, Muhyiddin berkata Kabinet kleptokrat yang tertubuh atas penipuan terhadap mandat rakyat ini tidak mempunyai sebarang keabsahan untuk berfungsi sebagai badan eksekutif tertinggi negara.

“Beliau sendiri (Anwar) sebagai Perdana Menteri memegang jawatan Menteri Kewangan, satu amalan yang membawa kepada pemusatan kuasa dan penyelewengan berskala besar seperti yang berlaku dalam kes 1MDB sebelum ini.

“Bagaimana rakyat dan pelabur boleh percaya terhadap kepimpinan Anwar apabila beliau ternyata berbohong kepada seluruh dunia mengenai agenda anti rasuah, reformasi institusi dan pembelaan nasib rakyat jelata.

“Prinsip integriti, ketelusan dan akauntabiliti nyata dikompromi,” katanya Muhyiddin yang juga Ahli Parlimen Pagoh.

Muhyiddin juga berkata Ahli Parlimen yang dikenali dengan sikap cauvinis melampau dilantik menerajui kementerian tertentu yang bakal mengundang kontroversi.

“Boleh dijangkakan dasar bersifat perkauman yang ekstrem akan diperkenalkan.

“His reform agenda rings hollow when he could not even stand up in defence of his own party’s struggle to fight against corruption and promote good governance. His worth as a true leader worthy of respect and dignity is now highly questionable,” katanya.

Muhyiddin berkata sistem negara kita telah rosak apabila individu bankrap moral dan prinsip boleh dilantik menerajui negara dan yang terpalit dengan jenayah rasuah menganggotai Kabinet.

“Rasa tanggungjawab dan belas kasihan terhadap rakyat telah tiada dan rakyat juga hilang percaya terhadap tonggak kepimpinan negara,” katanya.


Asraf sahkan rakaman audio tular Zahid sokong DAP, Anwar

Datuk Asyraf Wajdi Dusuki mengesahkan kewujudan rakaman audio yang tular melibatkan Presiden parti, Datuk Seri Ahmad Zahid Hamidi yang sedang memberi taklimat kepada pemimpin parti tentang kerjasama bersama Ketua Pembangkang, Datuk Seri Anwar Ibrahim dan DAP.

Ketua Pemuda UMNO itu bagaimanapun menjelaskan tidak ada sebarang mandat diberikan kepada mana-mana pimpinan tertinggi parti untuk membuat rundingan dengan blok pembangkang bagi menjalinkan kerjasama.

“Jawapannya tidak… kalau mandat sudah tidak ada maka apakah perundingan itu ada makna atau tidak? Tidak ada mandat, tidak pernah dibincangkan dan saya sebagai kepimpinan tertinggi parti yang ada dalam Jawatankuasa Pengurusan, Biro Politik dan juga MKT tapi tidak ada sekalipun kita membincangkan soal untuk memberikan mandat kepada sesiapa untuk berunding dengan Anwar Ibrahim atau dengan DAP,” kata beliau yang dipetik dalam portal UMNO-Online.

Asraf berkata tentang rakaman audio yang tular melibatkan Ahmad Zahid, rundingan tersebut tidak memberikan sebarang signifikan terhadap polisi dan dasar UMNO terhadap kerjasama dengan pembangkang kerana sebarang keputusan perlu diputuskan dalam mesyuarat Majlis Kerja Tertinggi parti itu.

“Oleh itu jika timbul tular katakan ada suara, audio yang kononnya orang-orang tertentu pun apa salahnya kerana perundingan itu hanya omongan kosong yang tidak membawa apa-apa makna kerana parti perlu membuat keputusan yang hanya dibuat dalam MKT,” katanya lagi.

Sebelum ini, tukar satu rakaman audio dengan suara mirip Ahmad Zahid dipercayai sedang memberi taklimat kepada pemimpin parti tentang kerjasama bersama musuh politiknya, Pakatan Harapan (PH).

Dalam audio berdurasi kira-kira satu setengah minit itu, suara yang mirip kepada Ahmad Zahid dipercayai merujuk kepada perbualannya dengan Ahli Parlimen Teluk Intan dan Timbalan Setiausaha agung DAP Nga Kor Ming.

“Saya bagitahu Nga Kor Ming, empat perkata dalam Perlembagaan mesti you ikut. Satu, agama Islam sebagai agama Persekutuan, kedudukan raja-raja Melayu, hak istimewa orang Melayu, dan bahasa Melayu sebagai bahasa kebangsaan. Dia buat kenyataan media,” kata suara itu.


Ustaz Kazim kena sihir ‘peluru katak’

Pendakwah terkenal Datuk Mohd Kazim Elias mengesahkan beliau mengalami masalah kulit selain mengesyaki dirinya terkena sihir ‘peluru katak’ menyebabkan beberapa bahagian badannya ditumbuhi bintik-bintik seperti belakang katak.

Beliau turut menafikan melakukan gimik untuk melarikan filem lakonannya, Zim Zim Ala Kazim, apabila memuat naik gambar muka dan tangannya yang mengalami masalah kulit di media sosial yang didakwa akibat perbuatan sihir.

Ustaz Kazim dilaporkan berkata beliau tidak perlukan gimik sebegitu untuk memasarkan diri atau mempromosikan filem.

“Itu adalah keadaan diri saya ketika ini dan saya memohon mereka yang mempunyai ilmu mengubati sihir peluru katak untuk bergabung tenaga membantu,” katanya seperti dilapor Harian Metro.

Menurutnya, dia memilih untuk tidak lagi berselindung mengenai penyakit misteri yang dialami sejak lapan bulan lalu itu.

Ustaz Kazim berkata, penyakit itu merebak selepas dia menjalani pembedahan pada kakinya.

“Saya tak boleh siarkan keadaan yang lain kerana saya malu. Saya rasa rendah diri sangat-sangat dan sebab itu saya siarkan gambar lengan itu sebagai kiasan pada badan saya.

“Saya perlukan pertolongan daripada sesiapa, baik doktor atau perubatan alternatif untuk merawat saya. Sakit gatal, gelisah, pedih dan pelbagai perasaan saya selama ini tak boleh lagi saya sorok.

“Saya tidak boleh tidur seharian sejak berbulan yang lalu. Saya bimbang dengan keadaan saya ini akan menghilangkan saya dari dunia dakwah saya.

“Malah, saya juga terpaksa menahan kencing bagi menjaga wuduk sekiranya menjayakan mana-mana program dakwah. Apa yang saya alami seolah-olah memberikan saya kurang keyakinan untuk keluar rumah,” katanya.

Katanya, dia enggan menyimpan keadaan dirinya lagi selepas berjumpa tujuh doktor dan menjalani pelbagai rawatan moden serta tradisional.

“Saya sendiri tidak tahu hendak berubat di mana kerana pelbagai inisiatif sudah diambil. Jadi saya memohon kepada mereka di luar sana untuk membantu saya,” katanya.

Kazim berkata, pengarah filem Zim Zim Ala Kazim iaitu Mawi menggunakan medium filem bagi menggambarkan keadaan yang dihadapi Kazim ketika ini.

“Ia adalah filem mengenai saya dan turut menggunakan kesan khas bagi menjadikan kulit saya buruk. Kita mengambil jurusolek khas seolah-olah menggambarkan keadaan kulit saya ketika ini,” katanya.


Muhyiddin terima kunjungan Menteri Luar Singapura

Tan Sri Muhyiddin Yassin bertemu dengan Menteri Luar Singapura Dr Vivian Balakrishnan yang mengadakan kunjungan hormat bertemu dengan mantan Perdana Menteri Kelapan tersebut.

Dalam pertemuan yang berlangsung malam ini, Muhyiddin mengambil kesempatan pertemuan dengan Dr Vivian mengadakan perbincangan dan bertukar pandangan berhubung senario politik semasa dan hubungan dua hala Malaysia dengan Singapura.

“Saya telah menerima kunjungan hormat Menteri Luar Singapura Dr Vivian Balakrishnan malam tadi.

“Kami makan malam sambil bertukar-tukar pandangan mengenai hal ehwal politik semasa dan hubungan dua hala Malaysia-Singapura.

“Turut hadir ialah Pesuruhjaya Tinggi Singapura ke Malaysia Vanu Gopala Menon,” katanya dalam satu hantaran Facebook sebentar tadi.